Počet obetí hurikánu Maria stúpol v Portoriku na 34 mŕtvych

Trumpova návšteva Portorika nasledovala po kritike, že reakcia administratívy na krízu na ostrove je pomalá.

SAN JUAN. Zo 16 na 34 stúpol v Portoriku počet obetí hurikánu Maria, ktorý tento ostrov v Karibskom mori zasiahol pred dvoma týždňami. Informovala o tom agentúra AP s odvolaním sa na vyhlásenie guvernéra Portorika Ricarda Rossella. Materiálne škody, ktoré Maria v Portoriku napáchala, dosiahli výšku približne 90 miliárd dolárov, povedal Roselló na tlačovej konferencii po stretnutí s americkým prezidentom Donaldom Trumpom, ktorý bol v utorok v Portoriku na krátkej pracovnej návšteve. Trumpova návšteva Portorika, ktoré je tzv. nezačleneným územím USA, nasledovala po kritike, že reakcia americkej administratívy na krízu na ostrove je príliš pomalá. Šéf Bieleho domu pred svojou návštevou Portorika vyhlásil, že miestni obyvatelia "nám musia viac pomáhať" pri odstraňovaní spúšte, ktorú hurikán napáchal. Portoričanov však Trump pochválil, že sa im podarilo zabrániť vysokým stratám na životoch, aké v roku 2005 spôsobil hurikán Katrina v meste New Orleans v americkom štáte Louisiana. Vysokopostavený predstaviteľ OSN Stephen O'Malley uviedol, že obnova východokaribských ostrovov, najťažšie postihnutých nedávnymi hurikánmi, môže stáť až do miliardy dolárov. Ide o ostrovy Dominika, Barbuda, Turks a Caicos, Britské Panenské ostrovy a Anguilla. O'Malley je miestnym koordinátorom OSN pre Barbados a Organizáciu východokaribských štátov (OECS). Vyhlásil, že "obnova obrovského rozsahu si vyžiada svoj čas a bude ju treba urobiť správne". "Ešte nemáme presné čísla", ale celkový účet za obnovu najhoršie postihnutých ostrovov bude "pol miliardy až miliarda dolárov", povedal do telefónu z Dominiky spravodajcom pri OSN. O'Malley tiež uviedol, že OSN, Svetová banka a vláda Antiguy už urobili odhad nutných prác pre Barbudu, ktorej 1800 obyvateľov bolo evakuovaných.


Slovenská sporiteľňa získala 15 miliónov eur

Energeticky úsporným projektom poskytne sporiteľňa zvýhodnené financovanie.

BRATISLAVA. Slovenská sporiteľňa získala od Európskej banky pre obnovu a rozvoj (EBRD) 15 mil. eur na financovanie projektov v oblasti energetickej efektívnosti a využívania obnoviteľných zdrojov energie. Ako ďalej banka informovala, spolu s financovaním môžu záujemcovia získať nevratný príspevok od 5 % do 20 % z výšky úveru. Nové prostriedky poskytne EBRD v rámci pokračovania tretej etapy programu SLOVSEFF, ktorého primárnym cieľom je podporiť investície vedúce k znižovanie emisií skleníkových plynov. Využitie grantu nie je nijako obmedzené. „Dajú sa z neho realizovať ďalšie investície, rovnako ako predčasne splatiť časť poskytnutého úveru,“ vysvetľuje Norbert Hovančák, riaditeľ odboru firemných centier Slovenskej sporiteľne. O zdroje EBRD môžu požiadať súkromné spoločnosti, živnostníci a tiež spoločnosti zabezpečujúce energetický manažment a služby pre komunálnu sféru. Firmy môžu nimi financovať napríklad zlepšenie izolačných vlastností výrobných objektov, kombinovanú výrobu elektriny a tepla, modernizáciu či náhradu zdrojov energie, investície do obnoviteľných zdrojov energie a podobne. Zdroje sú však určené aj spoločenstvám vlastníkov bytov a bytovým správcom, ktorí takto môžu získať financie na zateplenie bytových domov, výmenu okien, vstupných dverí, zefektívnenie vykurovacích systémov či inštaláciu meracích zariadení. Slovenská sporiteľňa spolupracuje s Európskou bankou pre obnovu a rozvoj od roku 2007. V rámci programov SLOVSEFF (Slovakia Sustainable Energy Finance Facility) a MUNSEFF (Municipal Sustainable Energy Finance Facility) zameraných na podporu energeticky úsporných projektov doteraz poskytla viac ako 550 úverov v celkovej výške 112 mil. eur. Slovenská sporiteľňa je najväčšia slovenská banka. Po podpise zmluvy medzi Ministerstvom financií SR a Erste Bank o predaji majoritného balíka akcií, ktorý sa uskutočnil v januári 2001, sa Slovenská sporiteľňa začlenila do finančnej skupiny Erste.


Severná Kórea oslavovala narodeniny mŕtveho Kima

Soche Kim Ir-sena na centrálnom námestí v Pchjongjangu sa prišli pokloniť stovky ľudí.

PCHJONGJANG. V Severnej Kórei sa v nedeľu začali oslavy 106. výročia narodenia zakladateľa komunistického režimu Kima Ir-sena. Veľkolepý ohňostroj sledovali na námestí stovky ľudí. Oslavy narodenín Kim Ir-sena, nazývané aj tzv. Deň Slnka, patria medzi najväčšie sviatky v Severnej Kórei.


Vláda odvolala Haška z funkcie predsedu Úradu pre dohľad nad zdravotnou starostlivosťou

Svoj odchod z funkcie oznámil už 7. októbra.

BRATISLAVA. Vláda odvolala Tomáša Haška z funkcie predsedu Úradu pre dohľad nad zdravotnou starostlivosťou (ÚDZS). Urobila tak na svojom utorňajšom výjazdovom rokovaní v Sobranciach na podnet ministerky zdravotníctva Andrey Kalavskej (nominantka Smeru). "Haško končí k dnešnému dňu," potvrdilo ministerstvo zdravotníctva pre TASR. Haško svoj koniec vo funkcii oznámil už 7. októbra, keď o odchode informoval listom aj predsedu vlády Petra Pellegriniho. Dôvodom je kauza okolo výberového konania na vydanie povolenia na prevádzkovanie ambulancií záchrannej zdravotnej služby za 800 miliónov eur v polovici júna, ktoré sa týkalo 328 bodov. Najviac ich získala spoločnosť LSE - Life Star Emergency. Nasledovali štátne záchranky z Bratislavy a Košíc. Dôvodom pochybností okolo tendra boli informácie denníka Sme o prepojeniach členov výberovej komisie na najúspešnejšiu firmu. Predseda ÚDZS však zaujatosť členov komisie opakovane odmietol. Trval na tom, že tender bol v súlade s príslušnou legislatívou. Za nedostatočné považuje Kalavská Haškovo vysvetlenie kauzy na parlamentnom výbore pre zdravotníctvo. Šéfke rezortu zdravotníctva sa rovnako nepáčilo, že Haško poslancom Národnej rady neposkytol pri ich prieskume informácie a podklady, ktoré od ÚDZS žiadali. Následne si ministerstvo zdravotníctva vyžiadalo potrebné informácie týkajúce sa výberového konania. "Po oboznámení sa s obsahom sprístupnených informácií tieto vyhodnotilo vo vzťahu k zákonným dôvodom na odvolanie predsedu ÚDZS, pričom dospelo k záveru, že existujú závažné dôvody vyvolávajúce pochybnosti o odborných predpokladoch predsedu úradu na výkon jeho funkcie," stojí v schválenom materiáli.Haško bol do funkcie predsedu ÚDZS vymenovaný dňom 1. mája 2016. Viacerí poslanci žiadajú zastavenie starej súťaže na záchranky. Kalavská však uviedla, že to legislatívne nateraz nie je možné. Avizovala však, že pripravuje také návrhy, aby v budúcnosti mohla v takomto prípade konať.


Bora chce ísť na civilný súd kvôli Saganovmu vylúčeniu

Jury vylúčila dvojnásobného majstra sveta z pretekov za to, že mal spôsobiť pád Brita Marka Cavendisha.

TROYES. Nemecký cyklistický tím Bora-Hansgrohe stále nevzdáva snahu o zrušenie diskvalifikácie slovenského jazdca Petra Sagana z Tour de France 2017. Po tom, čo stajňa neuspela so svojou žiadosťou na Športovom arbitrážnom súde v Lausanne (CAS), zvažuje, že sa obráti na civilný súd. "Hneď ako obdržíme zdôvodnenie verdiktu, porozprávame sa s našimi právnikmi a podnikneme ďalšie možné kroky," povedal pre agentúru DPA manažér tímu Ralph Denk. Jury vylúčila dvojnásobného majstra sveta z pretekov za to, že mal spôsobiť pád Brita Marka Cavendisha v záverečnom špurte utorkovej 4. etapy. Sagan po diskvalifikácii nenastúpil na 5. a 6. etapu Tour. "V záujme tímu a našich sponzorov sme povinní urobiť všetko možné, aby sme zvrátili diskvalifikáciu. Bolo by už na UCI, akým praktickým spôsobom sa dá vrátiť Peter do pretekov," uviedol Denk. Podľa neho v tejto chvíli už nejde o to, aký podiel viny mal Sagan na páde pri záverečnom špurte vo Vitteli. Podľa Denka je dôležité to, že sa Medzinárodná cyklistická únia (UCI) neriadila vlastnými pravidlami, keď neumožnila slovenského cyklistu vypočuť a nechať ho prezentovať jeho pohľad na incident. Vylúčenie obralo Sagana o možnosť získať na TdF rekordný šiesty zelený dres pre víťaza bodovacej súťaže.


Na Valentína bombardovali Drážďany. Heslom spomienkových slávností je ľudskosť

Obyvatelia nemeckých Drážďan si pripomínajú výročie ničivého bombardovania, ktorého terčom bolo toto mesto v záverečných mesiacoch druhej svetovej vojny.

DRÁŽĎANY. Primátor Dirk Hilbert položil bielu ružu k pamätníku na námestí Altmarkt, kde boli po náletoch spojeneckých síl z 13. a 14. februára 1945 hromadne spálené telá takmer 7000 obetí. Hilbert pri tejto príležitosti zdôraznil, že je dôležité "pripomínať si, aké utrpenie vojna prináša ľuďom". Okrem obetí bombardovania spojencami Nemci venovali spomienku aj osobám usmrteným v nacistickom zariadení Pirna-Sonnenstein pri Drážďanoch, kde sa vykonávali nútené eutanázie, alebo drážďanským Židom, z ktorých väčšinu v rokoch 1938-1945 deportovali. Heslom tohtoročných spomienkových podujatí v metropole Saska je ľudskosť, medzi obyvateľmi však vyvolávajú aj spory. Cez víkend sa tu zišlo niekoľko stoviek neonacistov, ktorí sa pokúsili výročie zneužiť na šírenie svojej ideológie. Z prostredia protimoslimskej a protiprisťahovaleckej organizácie Pegida sa tiež ozýva kritika na adresu dvoch umeleckých projektov, ktoré majú upriamiť pozornosť na utrpenie civilistov pri súčasných krízach vo svete. Rozhodnutie zbombardovať Drážďany je dosiaľ predmetom diskusií. Spojenci dúfali, že sa tým urýchli kapitulácia nacistov. Niektorí historici však tvrdia, že zničenie mesta bolo zbytočným zmárnením ľudských životov a tragickým plytvaním kultúrnym dedičstvom, pričom na výsledok vojny malo takmer zanedbateľný dosah.


Zo Sinajského polostrova vypálili na juh Izraela dve rakety

Rakety nespôsobili v Izraeli žiadne škody.

JERUZALEM. Dve rakety boli v noci na utorok odpálené z nepokojného egyptského Sinajského polostrova na južný Izrael, píše agentúra DPA s odvolaním sa na izraelské ozbrojené sily. Podľa informácií izraelského denníka Haarec bezprostredne po útoku neboli správy o žiadnych zranených ani škodách a ozbrojené sily židovského štátu incident vyšetrujú. V októbri teroristická organizácia Islamský štát (IS) vypálila na juh Izraela takisto dve rakety. Podľa vyhlásenia izraelskej armády rakety pravdepodobne nespôsobili zranenia ani materiálne škody. Strely dopadli v regióne Eškol, neďaleko izraelsko-egyptských hraníc, spresnil Haarec. Za podobné raketové útoky na Izrael často preberajú zodpovednosť skupiny islamských militantov operujúce na nepokojnom Sinajskom polostrove.


Kaliňákovi prihára. Štát mu platí luxusných hasičov

Za firmou Erupsi blízkou Kaliňákovi sú dobrovoľní hasiči, ktorí na príspevkoch od štátu získali státisíce eur.

BRATISLAVA. Podporou dobrovoľných hasičských zborov po celom Slovensku si roky buduje imidž minister vnútra Robert Kaliňák zo Smeru. Ku skupine dobrovoľných hasičov z Trnavy ho však tohto viaže viac. Sú odtiaľ Kaliňákovi ľudia spoza firmy Erupsi, ktorí počas minulej vlády Smeru brali od štátu štedré dotácie rádovo v státisícoch eur. O prepojeniach Kaliňáka na firmu Erupsi SME informovalo koncom septembra. Spoločníkmi v nej sú podnikatelia Peter Šimko a Marek Turčan. Šimko u Kaliňáka pracoval ako expert na zabezpečenie hranice s Ukrajinou. Turčan je Kaliňákov bývalý kolega z advokátskej kancelárie, sused a spoločník vo firme B. A. Haus. V nej Kaliňák v roku 2013 kúpil podiel od developera Ladislava Bašternáka, podozrivého z miliónových daňových podvodov. Turčan s Bašternákom podniká v ďalších dvoch firmách. Erupsi v roku 2013 dostala od rezortu zahraničných vecí dotáciu 92-tisíc eur na pomoc Čiernej Hore pri budovaní ochrany hranice v rámci plánovaného vstupu do EÚ. Pomoc dohodol Kaliňák počas oficiálnej návštevy Čiernej Hory v roku 2012. Projekt mal vo firme na starosti Šimko, ktorý tak využil skúsenosti z práce u Kaliňáka. Výsledkom bol dokument s návrhmi opatrení. Pred nástupom na Kaliňákovo ministerstvo bol Šimko zástupcom veliteľa Dobrovoľného hasičského združenia Pole z Trnavy. Členkou združenia bola aj Kaliňákova bývalá poradkyňa Rut Erdélyiová, ktorá pre firmu Erupsi tiež pracovala. Názov firmy sa skladá zo začiatočných písmen ich mien E-RU-P-SI. Erdélyiová SME potvrdila, že so Šimkom sa stretla práve v združení Pole. Šimko ani Erupsi na otázky o prepojeniach nereagovali. Za Erupsi navonok vystupuje Karol Achberger. Osoba s rovnakým menom je tiež dobrovoľným hasičom z Pole. V civile je svadobným fotografom. Hasičský zbor Pole vznikol len v roku 2010. Zviditeľnil sa najmä tým, že pri zásahoch využíva techniku prerobenú z vyradených vojenských vozidiel - tankov a obrnených transportérov. Na Slovensku ide o unikát. Tak ako iné dobrovoľné hasičské zbory je Pole občianskych združením. V minulosti dobrovoľníci fungovali najmä z rozpočtov obcí, rôznych dotácií či sponzorských darov. Mnohé živorili. Od príchodu Kaliňáka na ministerstvo sa ich situácia začala zlepšovať. Na podpore hasičov si Kaliňák zároveň budoval popularitu, napríklad aj pred tohtoročnými voľbami. V roku 2013 presadil model, podľa ktorého dotácie systémovo rozdeľuje ministerstvo vnútra. "Príspevok možno použiť na zaobstaranie materiálno-technického zabezpečenia, ochranné pracovné prostriedky, zvyšovania úrovne odborných vedomostí a zásahovú činnosť," hovorí Vednelín Horváth z organizácie Dobrovoľná požiarna ochrana, ktorá teraz hasičov združuje. Hasičské združenie Pole dostalo od ministerstva vnútra od roku 2010 spolu viac ako 200-tisíc eur. V roku 2013 združeniu Pole schválili nenávratný príspevok vyše 743-tisíc eur aj ministerstvo pôdohospodárstva pod vedením Ľubomíra Jahnátka. Suma išla z peňazí Európskej únie na cezhraničný projekt v spolupráci s moravským mestom Břeclav. Cieľom projektu bolo „vytvorenie spoločného slovensko-českého záchranného modulu európskeho štandardu“. Peniaze boli najmä na dobudovanie materiálno-technického vybavenia hasičskej základne, tvrdí hovorca rezortu Vladimír Machalík. „Podporené boli aj aktivity ako spoločné cvičenia a vzdelávanie členov spoločného záchranného protipovodňového modulu.“ Kontaktnou osobou projektu bol podľa zverejnej zmluvy Šimko. Zároveň malo združenie Pole so Šimkovou firmou Erupsi v rámci projektu uzavretú zmluvu o externej podpore. Za Erupsi ju podpisoval druhý spoločník Turčan. Keď sa SME začalo o projekt zaujímať, zmluva z internetovej stránky združenia zmizla. V júni 2013 mali hasiči z Pole s kolegami z Břeclavi spoločné cvičenie. Kaliňák prišiel podujatie podporiť osobne. Keď v novembri 2012 navštívila Slovensko eurokomisárka pre krízové opatrenia Kristalina Georgievová, Kaliňák ju zobral aj k svojim dobrovoľným hasičom do Trnavy. Aktivity Pole Kaliňák vyzdvihoval tiež v propagačnej reportáži televízie Markíza z veľtrhu obrannej techniky v tom istom roku. Redator v nej konštatuje, že o prípadnej finančnej podpore od štátu ľudia z Pole neradi hovoria. „Ostatným dobrovoľným hasičom odkazujú, že treba len chcieť,“ dodáva. V decembri 2012 dostalo združenie dar 30-tisíc eur od štátnej firmy Slovenská elektrizačná prenosová sústava, ktorá má na starosti prevádzku elektrických rozvodov. O rok neskôr združeniu darovala ďalších 17,5 tisíca.                         Predseda Pole Jozef Hambálek vysvetľuje, že pri hľadaní zdrojov sa obracajú predovšetkým na partnerov, ktorí spravujú svoju dôležitú infraštruktúru v neprístupnom teréne. Ich hasičská technika sa totiž v prípade požiaru dokáže dostať aj na menej prístupné miesta. „Takýmto subjektom je aj Slovenská elektrizačná a prenosová sústava a my sme veľmi vďační za konštruktívne partnerstvo a pozitívnu odpoveď na naše žiadosti o finančnú podporu.“ Hambálek hovorí, že on s firmou Erupsi nemá nič spoločné. Na otázku, aký má vzťah s Kaliňákom, odmietol odpovedať. Tak ako Kaliňák aj Hambálek je motorkárom, prezývajú ho Džono. V Trnave má predajňu motocyklov. Do roku 2011 mal firmu TT Motor Team, ktorá predávala špeciálne terénne vozidlá Hummer.                   V roku 2008 podpísal Kaliňák ako minister vnútra s Hambálkom rámcovú zmluvu o dodávke áut Hummer typu H3 pre políciu. Jedno auto vychádzalo na 39-tisíc eur. Suma je podľa zmluvy s takmer 20-percentnou zľavou. Ministerstvo napokon Hummery od Hambálka nekúpilo. - Dobrovoľné hasičské združenie Pole z Trnavy vzniklo v roku 2010, - na dotáciách od ministerstva vnútra odvtedy prijalo 203 124 eur, - príspevok vyše 743-tisíc eur dostalo v roku 2013 od rezortu pôdohospodárstva, - v rokoch 2012 a 2013 získalo od Slovenskej elektrizačnej prenosovej sústavy dary v celkovej výške 47,5 tisíca eur, - na Slovensku pôsobí celkovo takmer 1700 dobrovoľných hasičských zborov, - výška dotácií, ktoré prijímajú od rezortu vnútra, je rôzna, - napríklad zbor v obci Báhoň pri Pezinku od roku 2010 dostal iba 700 eur, - iné zbory dostali tisíce, desaťtisíce až státisíce eur, - najviac dostal zbor vo Vyšnom Mirošove v okrese Svidník - 373 231 eur, - nad 300-tisíc eur dostalo od roku 2010 šesť zborov v rámci celého Slovenska, - DHZ Pole z Trnavy patrí do množiny najviac podporovaných zborov v sume od 200-tisíc eur vyššie. (zdroj: Ministerstvo vnútra)   Tento text ste mohli čítať vďaka tomu, že platíte za obsah. Vážime si to.


Obyčajní navrhujú, aby bol v každej bytovke aspoň jeden byt bezbariérový

Ľudia s ťažkým zdravotným postihnutím si bývanie hľadajú omnoho ťažšie.

BRATISLAVA. V každom novopostavenom bytovom dome by mal byť aspoň jeden byt spĺňajúci osobitné požiadavky kladené na užívanie stavby osobou s obmedzenou schopnosťou pohybu a orientácie, najmä požiadavku bezbariérovosti. Navrhujú to poslanci za hnutie OĽaNO-NOVA, ktorí na májovú schôdzu parlamentu predkladajú návrh novely zákona o územnom plánovaní a stavebnom poriadku (stavebný zákon). Ako poslanci uvádzajú v dôvodovej správe, už samotné nájdenie a zabezpečenie vhodného bývania je vcelku náročný a zdĺhavý proces, ktorý je omnoho zložitejší pre záujemcov s ťažkým zdravotným postihnutím. „Popri bežných požiadavkách na bývanie vystupuje do popredia najmä požiadavka bezbariérovosti a čo najlepšej prístupnosti bytu,“ uvádzajú. Podľa nich napriek realitnému „boomu“ v ostatných rokoch je bytov pre zdravotne ťažko postihnuté osoby nedostatok, a to predovšetkým v komerčných bytových domoch. „Bezbariérovosť vstupu do nových bytových domov či pohyb v spoločných priestoroch je už často samozrejmosťou, bezbariérové byty v takýchto bytových domoch sú však veľkou raritou,“ dopĺňajú. Navrhnuté opatrenie podľa hnutia OĽaNO-NOVA výrazne prispeje k sociálnej udržateľnosti a rozšíreniu trhu s modernými bytmi, ktoré spĺňajú požiadavky kladené na užívanie stavby osobou s obmedzenou schopnosťou pohybu a orientácie. "To nepochybne zlepší a rozšíri možnosti bývania pre ťažko zdravotne postihnuté osoby, resp. pre rodiny, ktorých člen je osobou s ťažkým zdravotným postihnutím alebo senior. V neposlednom rade je toto opatrenie spôsobilé pozitívne vplývať na rozpočet verejnej správy, a to z dôvodu poklesu čerpania príspevku na úpravu bytu podľa zákona o peňažných príspevkoch na kompenzáciu ťažkého zdravotného postihnutia," odôvodnili Obyčajní ľudia. Návrh zákona môže mať podľa predkladateľov mierne negatívny vplyv na podnikateľské prostredie, nemá však zásadný vplyv najmä vo vzťahu k developerom (investorom), a naopak, má pozitívny vplyv na rozpočet verejnej správy.


Bratislavský Volkswagen pre nočnú búrku zastavil výrobu

Problémy mali dodávatelia automobilky v Lozorne.

BRATISLAVA. Rozsiahla nočná búrka na západe Slovenska spôsobila problémy aj bratislavskému závodu nemeckej automobilky Volkswagen. Závod musel pre ňu odstaviť svoju výrobu, upozornil na svojom webe týždenník Trend. Búrka však problémy nespôsobila priamo v závode, ale jeho dodávateľom v Lozorne. V miestnom priemyselnom parku vypadla pred 23.00 h elektrina. Výpadok trval celú noc, dodávky dielov sa podarilo obnoviť až v piatok ráno. „Extrémne vyčíňanie počasia a s tým spojený výpadok elektrického prúdu skomplikovali dodávky materiálu a dielov. To malo za následok prerušenie výroby v bratislavskom závode Volkswagen Slovakia v nočných a skorých ranných hodinách,“ povedala pre Trend hovorkyňa bratislavského Volkswagenu Lucia Kovarovič-Makayová. Aký vplyv to však malo na produkciu závodu, Volkswagen nespresnil. Výroba beží v systéme just-in-time a just-in-sequence. To znamená, že dielce sa na linku dodávajú tesne pred ich montážou. Na jednej strane sa tým minimalizujú skladové zásoby priamo v závode, na stranej druhej, ak vypadne výroba dielcov, stojí aj výroba áut.


Tvrdil, že ženy v roztrhaných džínsoch by mali znásilňovať. Odsúdili ho

Egyptský právnik je známy svojimi kontroverznými výrokmi.

KÁHIRA. Egyptský súd poslal na tri roky za mreže prominentného konzervatívneho právnika Nabíha al-Wahša za jeho tvrdenia o tom, že ženy v roztrhaných džínsoch by mali byť za trest znásilňované. Vyjadril sa tak vlani v októbri počas diskusnej televíznej relácie. Súd mu udelil tiež pokutu 20-tisíc egyptských libier (v prepočte približne 950 eur), informuje spravodajský portál BBC. Al-Wahš počas relácie diskutoval o návrhu zákona o prostitúcii, keď sa vyjadril o roztrhaných džínsoch. "Ste šťastní, keď vidíte dievča kráčať po ulici a vidíte jej polovicu pozadia? Vravím, keď sa dievča takto prechádza, je to vlastenecká povinnosť ju sexuálne obťažovať a národná povinnosť ju znásilniť," uviedol. Právnik vtedy okrem iného povedal, že ženy s odhaľujúcim oblečením "vyzývajú mužov, aby ich sexuálne obťažovali" a dodal, že "ochrana mravnosti je dôležitejšia ako ochrana hraníc". Právnik je známy svojimi kontroverznými výrokmi. V minulosti označil holokaust za "imaginárny"a prehlásil sa za hrdého antisemitu. "Ak by som uvidel nejakého Izraelčana, zabil by som ho," vyjadril sa počas inej televíznej relácie.


Guaidó vyzval na prevrat, pri stretoch sa zranilo 50 ľudí

Vojaci narážali do demonštrantov obrnenými vozidlami.

CARACAS. Vodca venezuelskej opozície Juan Guaidó v utorok vyzval armádu a ľud k zvrhnutiu vlády prezidenta Nicolasa Madura, pričom vyhlásil, že má podporu mnohých vojakov. Jeden z ministrov Madurovej vlády krátko potom tvrdil, že vládne jednotky potláčajú "menšiu skupinu vojakov-zradcov" na okraji Caracasu. Práve tam bol podľa opozičných médií aj Guaidó, ktorý za niekoľko hodín odišiel. Minister obrany Vladimir Padrino povedal, že celá armáda stojí za Madurom. Jeden vojak verný Madurovi bol podľa neho zranený pri streľbe. Guaidó v utorok oznámil, že začala záverečná fáza zvrhnutia Madurovej vlády. Vyhlásil to na videu, obklopený niekoľkými vojakmi a po boku s ďalším opozičným predákom Leopoldom Lópezom, ktorý má byť už dva roky v domácom väzení. Na slobodu sa dostal podľa viacerých zdrojov vďaka vojakom lojálnym Guaidóovi. Video bolo natočené v utorok ráno na vojenskej leteckej základni Franciska Mirandy, nazývanej tiež La Carlota, na okraji Caracasu. Základňa leží v rovnakej štvrti, z ktorej venezuelský minister komunikácií Jorge Rodríguez v utorok hlásil potláčanie menšej skupiny zradcov režimu. Podľa Reuters sa ku Guaidóvi a jeho vojenskému sprievodu pripojilo pri základni niekoľko stoviek civilistov a bezpečnostné zložky sa ich snažili rozohnať slzným plynom. Opozičná televízia TV Venezuela následne zverejnila video z okolia leteckej základne, na ktorom boli vidieť skupiny ľudí a vojakov a dym. Venezuelské bezpečnostné sily tam narážali do demonštrantov obrnenými vozidlami. Podľa agentúry AFP niekoľko ľudí utrpelo zranenia. Podľa Reuters sa niekoľkí muži v uniformách, ktorí sprevádzali Guaidóa, zúčastnili pred základňou prestrelky s vojakmi podporujúcimi Madura. Pri prestrelkách sa zranilo najmenej 50 ľudí. Väčšina utrpela zranenia od gumených projektilov, jedného človeka zranila ostrá streľba zo strany provládnych vojakov. Generálny tajomník OSN António Guterres medzitým vyzval všetky strany konfliktu, aby "zachovali maximálnu zdržanlivosť". Apeloval na "všetky zainteresované strany, aby sa vyhli akémukoľvek násiliu a podnikli okamžité kroky na obnovenie pokoja", uviedol hovorca OSN Stéphane Dujarric. Minister obrany Padrino povedal, že odmieta "toto hnutie prevratu, ktorého cieľom je rozpútať násilie". Dodal, že armáda "naďalej rozhodne bráni ústavu a legitímne úrady" a že všetky vojenské jednotky v celej krajine "sa hlásia ako normálne" vo svojich kasárňach a základniach. V neskoršom televíznom vystúpení ohlásil, že jeden vojak verný Madurovi bol zranený streľbou pri základni La Carlota. Pučisti sú podľa neho podarilo poraziť a väčšina sa ich z ulíc stiahla. Utorkové udalosti označil za bezvýznamné. Armáda podľa neho "túto novú agresiu" opozície vedenej Spojenými štátmi odmieta. O protistrane hovoril ako o "divokej opozícii, ktorá nemá zmysel pre vlastenectvo". Štátny poskytovateľ internetových služieb spoločnosť CANTV v utorok obmedzil prístup k službám YouTube a Google. Po určitý čas boli problémy aj s pripojením k sieťam Twitter a Facebook. Venezuelský prezident Nicolás Maduro tvrdí, že má stále podporu armádnych veliteľov. Pri prezidentskom paláci sa zišlo niekoľko stoviek Madurových stúpencov. Maduro na twitteri napísal, že mu najvyšší vojenský veliteľ vyjadril podporu. „Nervy z ocele! Vyzývam k maximálnej ľudovej mobilizácii k zaisteniu víťazstva mieru. Zvíťazíme!“ napísal Maduro vo svojom tweete. Španielsko varovalo v utorok pred "krviprelievaním" vo Venezuele. "Pevne dúfame, že nedôjde k žiadnemu krviprelievaniu," uviedla hovorkyňa španielskej vlády Isabel Celaáová pre novinárov. Podľa agentúry AFP vyzvala na uskutočnenie "demokratických volieb" s tým, že Madrid podporuje "mierové" riešenie venezuelskej krízy. Rusko obvinilo Guaidóa z podnecovania násilia a vyzvalo na rozhovory medzi znepriatelenými stranami, informovala agentúra AFP. "Radikálna opozícia vo Venezuele sa opäť chopila ťažkopádnych metód konfrontácie... Je dôležité vyhnúť sa nepokojom a krviprelievaniu," uviedlo ruské ministerstvo zahraničných vecí.


Putin vyzval Erdogana na posilnenie vojenskej spolupráce

Erdoganova návšteva Ruska, už tretia od začiatku tohto roka.

MOSKVA. Ruský prezident Vladimir Putin v pondelok označil za prioritu dodávku systému protivzdušnej obrany S-400 do Turecka. Jeho vyhlásenie zaznelo na stretnutí s tureckým prezidentom Recepom Tayyipom Erdoganom v Kremli, informovala agentúra DPA. Turecko trvá na tom, že od spornej zmluvy o nákupe ruského systému neodstúpi. Tento postoj Ankary znepokojuje spojencov Turecka v NATO, najmä Spojené štáty. Erdoganova návšteva Ruska, už tretia od začiatku tohto roka, podčiarkuje význam vzťahov medzi týmito dvoma krajinami, ktoré sú čím ďalej, tým bližšie, a tiež pripravenosť Turecka vzdorovať USA, uviedla agentúra AP. "Naše krajiny stoja pred vážnou úlohou posilniť spoluprácu v oblasti vojenského priemyslu," uviedol Putin vo vyhlásení pre ruskú tlačovú agentúru TASS. Dodal, že v prvom rade je potrebné naplniť zmluvu o predaji systému protivzdušnej obrany S-400 do Turecka. Americké ministerstvo obrany minulý týždeň oznámilo pozastavenie amerických dodávok bojových stíhacích lietadiel F-35 a spoločných aktivít spojených s týmto programom, kým sa Ankara nezriekne svojho záväzku prevziať dodávku ruského systému protivzdušnej obrany. Erdogan minulý týždeň zdôraznil, že nákup S-400 je pre Turecko dôležitý a jeho realizácia sa má začať v júli tohto roka. Americký viceprezident Mike Pence naznačil, že naplnenie tohto kontraktu môže ohroziť postavenie Turecka v rámci NATO. Podľa zmluvy z roku 2017 by Turecko malo od Ruska kúpiť štyri batérie S-400 v hodnote viac ako 2,2 miliardy eur. Ankara sa na Moskvu so žiadosťou o nákup tohto systému obrátila po tom, ako nedokázala uzavrieť kontrakt so Spojenými štátmi na nákup amerického systému Patriot.


Doprava na diaľnici do Senca skolabovala, motocyklistka padla na vozovku

Zapchatá bola časť bratislavského obchvatu.

BRATISLAVA. Diaľnicu D1 z Bratislavy v smere do Senca v piatok podvečer zapchala dopravná nehoda. Krátko pred sedemnástou hodinou na diaľnici spadla 45-ročná motocyklistka. "Z doposiaľ presne nezistených príčin padla s motocyklom Kawasaki Ninja ZX10R na vozovku," informovala o okolnostiach nehody hovorkyňa Krajského riaditeľstva Policajného zboru v Bratislave Lucia Mihalíková. Nehoda sa stala približne na dvadsiatom kilometri diaľnice v smere do Trnavy. Podľa používateľov aplikácie waze sa premávka zastavila pri odbočke na Senec, neskôr sa v úseku okolo Senca hýbala rýchlosťou 20-25 kilometrov za hodinu. Účastníčka dopravnej nehody bola v kritickom stave na umelej pľúcnej ventilácii vrtuľníkom transportovaná do nemocnice v bratislavskom Ružinove, povedal pre SME Boris Chmel, hovorca Operačného strediska Záchrannej zdravotnej služby. Pre pristátie vrtuľníka, dokumentovanie a odstraňovanie dopravnej nehody bola doprava na diaľnici čiastočne obmedzená. Kolóny sa tvorili na celom bratislavskom obchvate už od Prístavného mostu a v okolí križovatky Zlaté piesky. Autá na diaľnici doslova stáli. "Míňali nás už dve sanitky a smerom do Bratislavy letel aj záchranársky vrtuľník," povedal pre SME čitateľ Ondrej. Ľudia na diaľnici vystupovali z áut. Nejde pritom o jedinú nehodu motocyklistu, ktorá sa v piatok poobede stala. Polícia tiež vyšetruje nehodu dvoch motocyklistov s osobným autom na Pezinskej Babe.


Hasiči zápasia s požiarom na jadranskom pobreží

ZÁHREB. Hasiči v Chorvátsku a Čiernej Hore zasahovali v nedeľu proti viacerým lesným požiarom v oblastiach pozdĺž jadranského pobrežia, pričom v niektorých prípadoch plamene donútili obyvateľov opustiť svoje domovy. Agentúra Reuters o tom informovala s odvolaním sa na miestne médiá. Požiare aktuálne hlásia z okolia mesta Pula na severozápade Chorvátska, z južných regiónov pri Šibeniku a Splite, ale aj z ostrovov Pag a Vir v strednej časti pobrežia. Ide pritom o zatiaľ najhoršie lesné požiare v krajine od začiatku tohtoročnej letnej sezóny. Čiernohorská štátna televízia informovala dnes o evakuácii obyvateľov niektorých domov pri pobrežnom meste Herceg Novi, požiare však postihli aj okolie čiernohorského hlavného mesta Podgorica. V susednej Bosne a Hercegovine medzitým hasiči zápasia s požiarmi pri mestách Mostar a Trebinje. Horiace lesy a kroviny v súčasnosti spôsobujú problémy aj vo viacerých oblastiach stredného a južného Talianska, kde pretrváva suché a horúce počasie.


Stovky ekvádorských policajtov a vojakov zasiahli proti nelegálnej ťažbe

V banskej oblasti známej ako Buenos Aires operujú organizované zločinecké skupiny.

QUITO. Ekvádorská vláda vyslala v utorok zhruba 2 400 policajtov a vojakov, aby vykonali raziu vo veľkej nelegálnej zlatej bani, ktorú ovládajú ťažko ozbrojené zločinecké skupiny. Ministerka vnútra a polície María Paula Romo uviedla, že problém je už taký rozsiahly, že je razia nevyhnutná. Prezident Lenín Moreno v pondelok v banskej oblasti nazývanej Buenos Aires vyhlásil výnimočný stav. V spomínanej oblasti koncom roka našli zlato, čo viedlo k tomu, že tam vo veľkom prišli nezávislí baníci. Následne prevzali kontrolu organizované zločinecké skupiny, ktoré sa podľa polície dopustili mnohých zločinov vrátane vrážd, vydierania a obchodovania s ľuďmi. V oblasti zlatej bane žije v súčasnosti až 10-tisíc ľudí. Mnohí z nich žijú v osade známej ako "plastové mesto", ktorá svoje meno získala pre materiály použité na zakrytie chatrčí.


OČAMI LUCIE MOLNÁR SATINSKEJRoráty

Na Vianoce sa dá pripravovať všelijako: nakupovaním, pečením, upratovaním, večierkami, vareným vínom a tonami čokolády i duchovne. Napríklad rorátami. To sú ranné adventné sväté omše pri sviečkach ešte pred svitaním. Áno, je to paradox, vstávať takto nekresťansky skoro kvôli návšteve studeného kostola. Žiaľ, pochopiť sa to dá len vlastným zážitkom. Ja sa odhodlám väčšinou len zopárkrát za advent. U františkánov sú roráty už legendárne. Pri úvodnom speve františkánskej schóly mám vždy zimomriavky, nie však od zimy. Sviečky a ľudské teplo kostol vyhrievajú. Po tomto duchovnom, priam katarznom zážitku prichádza agapé. To je odmena pre telo. Raňajky v kláštore pod prehýbajúcimi sa stolmi s dobrotami. Františkánske pomazánky sú pojem. Nejedno bratislavské hipsterské bistro by ich mohlo závidieť. Popri agapé svitá, ľudia prepínajú do všedného stavu a postupne miznú za decembrovými povinnosťami.


Behana chytili, skrýval sa na povale. Odviezli ho späť do Leopoldova

Útekom z väznice je podozrivý z marenia výkonu úradného rozhodnutia.

BRATISLAVA. Väzeň Ľubomír Behan, ktorý začiatkom júna ušiel z leopoldovskej väznice, je už opäť vo väzení. Informoval o tom ako prvý portál Čas.sk. K lúpeži, ktorá ho dostala za mreže leopoldovskej väznice, došlo vo februári 2014 v Piešťanoch. Behan vtedy po odchode z herne napadol muža, ktorého bil päsťami do hlavy a pýtal od neho peniaze. Keď ich nedostal, tak vytiahol nôž a svojej obeti ním prechádzal po predlaktí. Prepadnutý muž so zraneniami hlavy a odlomeným zubom potom lupičovi zo strachu o život dal tridsať eur. Behan bol v tom čase v skúšobnej dobe po podmienečnom odsúdení za iný trestný čin. Behana chytili v sobotu o 3:35 aj na základe operatívnych informácií Zboru väzenskej a justičnej stráže v obci Ostrov v okrese Piešťany. Internetovému portálu informáciu potvrdila trnavská policajná hovorkyňa Mária Linkešová. Behana policajti v sobotu o 5:45 odviezli do leopoldovskej väznice, uviedol Adrián Baláž zo Zboru väzenskej a justičnej stráže.  Ako informoval Martin Wäldl z oddelenia komunikácie a prevencie Prezídia Policajného zboru, Okresný súd Piešťany na muža vydal aj Medzinárodný a Európsky zatýkací rozkaz. Policajti pritom získali poznatky o možnom úkryte Ľubomíra Behana, pričom išlo o rodinný dom na adrese trvalého bydliska jeho otca. Na základe toho príslušníci cieľového pátrania Prezídia Policajného zboru pripravili policajnú akciu na zadržanie Behana. Do policajnej akcie sa zapojili prezidiálni cieľoví pátrači, príslušníci Národnej kriminálnej agentúry Prezídia Policajného zboru, policajti Okresného riaditeľstva Policajného zboru v Trnave a psovodi Krajského riaditeľstva Policajného zboru v Bratislave. Muž sa pritom skrýval vo vopred pripravenom úkryte na povale domu, pričom na výzvy polície nereagoval.  Po dôkladnej osobnej prehliadke dali Behana do oddielu s bezpečnostným režimom, zároveň voči nemu ústav prijal primerané bezpečnostné opatrenia.  Portál pripomína, že rodina Ľubomíra Behana pochádza z obce Ostrov. Býva tam jeho sestra Mária aj otec Ľubomír. Behan už ako neplnoletý mal na rováši niekoľko vykrádačiek. Útekom z väznice je podozrivý z marenia výkonu úradného rozhodnutia, za čo mu môžu prirátať ďalší trest na jeden až päť rokov, napísal čas.sk. V Ústave na výkon trestu odňatia slobody v Leopoldove si odpykával trest za lúpež s nožom v trvaní osem rokov a osem mesiacov. Už predtým bol dvakrát súdne trestaný, prvýkrát ešte ako mladistvý. Ani štyri mesiace od úteku polícia nikoho z väzenských dozorcov neobvinila zo spáchania trestného činu. Zatiaľ jediným trestom v prípade trojice dozorcov je ich prepustenie zo Zboru väzenskej a justičnej stráže. Polícia ešte v júli začala trestné stíhanie pre marenie úlohy verejným činiteľom a porušovanie dozornej služby. "V prípade stále prebieha vyšetrovanie, obvinený zatiaľ nebol nikto,“ potvrdila trnavská policajná hovorkyňa Martina Kredatusová.


Dva zápasy, dve víťazstvá. Sevilla nezaváhala ani proti Granade, stačil jej jeden gól

Hostia rozhodli v úvode druhého polčasu.

MADRID. V piatkovom úvodnom zápase druhého kola španielskej futbalovej La Ligy zvíťazila Sevilla na ihrisku Granady 1:0. Sevilla tak má na konte dve víťazstvá z dvoch zápasov. Granada - FC Sevilla 0:1 (0:0)Gól: 52. Jordan Levante UD - Villarreal CF 2:1 (0:1)Góly: 68. a 73. Roger (oba z 11 m) - 3. Moreno


Britský denník omylom oznámil úmrtie princa Philipa

LONDÝN. Britský denník The Daily Telegraph na svojom webe omylom oznámil úmrtie deväťdesiatšesťročného princa Philipa. Toho však v stredu čakal len posledný oficiálny termín a potom sa už stiahne z verejného života. Ako veľkoadmirál kráľovského námorníctva sa manžel kráľovnej Alžbety II. popoludní zúčastnil prehliadky tohto druhu vojsk. "Vojvoda z Edinburghu, najdlhšie slúžiaci manžel panovníčky v britských dejinách, zomrel vo veku XX rokov, oznámil Buckinghamský palác." Takto začína oznámenie o úmrtí v správe, ktorú má rešpektovaný britský denník zjavne pripravenú, až táto smutná udalosť nastane. "Buckinghamský palác zatiaľ nezverejnil oficiálne podrobnosti o pohrebe, ale očakáva sa, že telo vojvodu prevezú do Kráľovskej kaplnky Paláca sv. Jakuba v Londýne, kde pravdepodobne bude spočívať do dňa pohrebu. Odtiaľ bude prevezené po ceste na hrad Windsor," napísal denník. V omylom zverejnenom texte tiež pred jeho stornovaním bolo napísané, že na pohreb by malo byť pozvaných okolo 800 smútiacich, vrátane príslušníkov vojenských jednotiek, charitatívnych organizácií, ktorých bol princ Philip patrónom, a tiež ľudí spätých s udeľovaním Medzinárodnej ceny vojvodu z Edinburghu.


Za zážitkami a hradmi netreba ísť ďaleko. Čo ponúka Trenčiansky kraj?

Počas cesty Trenčianskym krajom toho uvidíte mnoho. No nie je možné prehliadnuť najmä jeho dominantu – Trenčiansky hrad. Patrí medzi najnavštevovanejšie atrakcie celého regiónu. Kedysi strážil obchodné cesty medzi banskými mestami, Čechami a Poľskom. Neskôr sa stal sídlom Matúša Čáka, následne bol kráľovským hradom a centrom Trenčianskej župy. Dnes sú v jeho priestoroch umiestnené viaceré expozície. V rámci dvoch prehliadkových okruhov nazriete napríklad do kasární, ktoré slúžili na ubytovanie hradnej posádky, do hladomorne, navštívite Zápoľského, Ľudovítov a Barborin palác s rytierskou sieňou a taktiež aj dominantu hradu, Matúšovu vežu. Na Dolnom nádvorí môžete obdivovať známu studňu lásky Omara a Fatimy. Na hrade sa organizujú rôzne kultúrne akcie a podujatia. Do konca augusta tu môžete navštíviť interaktívnu výstavu lietajúcich strojov Leonarda da Vinciho Aeronautica. Nielen dospelých, ale aj deti nadchnú sokoliari a lukostrelci so svojím umením a rôzne ďalšie zábavné dobové atrakcie, ktoré sa na hrade konajú do konca leta. Krásne výhľady na celý región sa vám naskytnú z viacerých rozhľadní. Drevená rozhľadňa Soblahov – Dúbravka sa nachádza nad obcou Soblahov pri Trenčíne. Celková výška rozhľadne je zhruba 9 metrov a môžete z nej vidieť panoramatický výhľad na okolité obce, ale aj na Trenčín a Nové Mesto nad Váhom. Má dve vyhliadkové podlažia a v jej spodnej časti sa nachádza zastrešené posedenie. K rozhľadni sa dostanete za 10 minút priamo z obce Soblahov, alebo si môžete vybrať dlhšiu cestu z Trenčína, cez lesopark Brezina okolo vojenského objektu až na soblahovské lúky. Odtiaľ je to k rozhľadni už len kúsok. Na Považskom Inovci, najvyššom kopci pri Trenčíne, nájdete vo výške 1042 m. n. m. ďalšiu rozhľadňu menom Inovec, prezývanú aj Helena. Meteorologicko-telekomunikačná rozhľadňa má cca 21 metrov. Nad podlažím pre turistov je ešte jedna pozorovateľňa, ktorá slúži meteorológom na pozorovanie a predpovede počasia. Po vyšliapaní zhruba 90 schodov sa vám naskytne 360 stupňový panoramatický vyhľaď na pohoria Veľkej Fatry a Tatier. Ako na dlani uvidíte Trenčín, Dubnicu a Nové Mesto nad Váhom, Topoľčany aj Bánovce. Pri veľmi dobrom počasí môžete uvidieť i siluetu televíznej veže v Bratislave. K rozhľadni sa dostanete autom po ceste vedúcej z Trenčianskeho Jastrabia k Inoveckej chate. Od chaty vystúpite po vyznačenej trase, dlhej zhruba 3 km až na kopec Inovec. Túra je stredne náročná. V trenčianskom kraji pribudlo aj jedno výnimočné miesto dokumentujúce krásy kultúrneho dedičstva tamojšieho regiónu. Po múzeu baníctva či sklárstva na hornej Nitre vznikla v obci Valaská Belá nová pozoruhodná expozícia, ktorá pripomína už takmer zabudnutú tkáčsku tradíciu, ktorou bola táto obec povestná. Návštevníkom priblíži prácu šikovných tkáčskych remeselníkov a činnosti, akými sú tkanie kobercov či výroba plátna a výšivky, ktorá patrí k jednej z najstarších na Slovensku. Múzeum ponúka tiež ukážku unikátnych belianskych krojov, pre ktoré je táto bohato zdobená výšivka typická. Vystavené exponáty odevov sú staré 70 až 80 rokov. Múzeum vzniklo v priestoroch miestneho kultúrneho domu a má tri miestnosti so stálou expozíciou ľudovej tvorby. Považskobystrický hrad sa nachádza na strmom vápencovom vrchu, nad dedinou Považské Podhradie, severne od Považskej Bystrice. Na hrad sa dostanete z dediny okolo kaštieľa za 20 minút strmším, krátkym výstupom. Hrad kedysi patril viacerým kráľom, Matúšovi Čákovi, rodu Podmanických či Balašovcom. V roku 1698 hrad dobyla cisárska armáda a cisár Leopold ho nariadil zničiť. Zrúcanina, ktorá donedávna len smutne pripomínala niekdajšie slávne časy, dnes ožíva vďaka zanietencom zo Združenia hradu Bystrica, ktorí sa pustili do jeho rekonštrukcie. V rámci obnovy objektu tu nainštalovali aj vyhliadku a organizujú tu aj rôzne kultúrne akcie. Mesto Bojnice sa pýši hneď viacerými atrakciami, ktoré sem lákajú množstvo turistov. Patrí medzi ne najmä jeho dominanta, Bojnický zámok, ktorý je jedným z najnavštevovanejších na Slovensku. Okrem klasických denných prehliadok ponúka aj nočné prehliadky a množstvo špeciálnych akcií, ako Medzinárodný deň duchov a strašidiel, Bojnický svetlonos, či Mikuláš a Vianoce na zámku. Medzi ďalšie atrakcie mesta patrí aj naša najstaršia a najnavštevovanejšia zoologická záhrada. Chovajú tu zhruba 3500 exemplárov zvierat z celého sveta. Môžete si ich tu však nielen pozrieť, ale v rámci zážitkových programov aj vyskúšať prácu ošetrovateľov, prípadne absolvovať komentované prehliadky ZOO na jednej zo štyroch trás. V Bojniciach môžete obdivovať aj praveký svet. Na jeho území kedysi žili pravekí ľudia, neandertálci. V Múzeu praveku, ktoré sa nachádza priamo v historickom centre mesta v areáli Prepoštskej jaskyne, sa v náučnej expozícii v prírode oboznámite s dobou, v ktorej tu pračlovek žil, s akými nástrojmi pracoval, ako a čím sa živil, či čo si obliekal. V areáli uvidíte aj sochu pravekého nosorožca. Múzeum ponúka okrem klasických denných, aj nočné prehliadky s fakľami a organizujú sa tu aj vzdelávacie programy pre školy. O ďalších atrakciách Trenčianskeho kraja sa viac dozviete na Trencinregion.sk. Odporúča Eva Frývaldská, riaditeľka Krajskej organizácie cestovného ruchu Trenčín región:


Izraelská armáda obvinila Hamas z raketového útoku

Izrael posilnil vojenské hliadky v okolí pásma Gazy.

JERUZALEM. Militantné hnutie Hamas obvinila izraelská armáda z raketového útoku, pri ktorom bol v pondelok zasiahnutý obytný dom v strednej časti Izraela a šesť osôb utrpelo zranenia. Predstavitelia izraelských ozbrojených síl zároveň ohlásili posilnenie vojenskej prítomnosti v okolí Hamasom kontrolovaného pásma Gazy, píše agentúra AFP. "Raketa bola vypálená z jednej z pozícii Hamasu v oblasti mesta Rafah," vyhlásil v súvislosti s útokom hovorca izraelskej armády, brigádny generál Ronen Manelis. Rezort obrany na Twitteri tiež oznámil, že do oblasti okolo pásma Gazy vyšle dodatočné dve vojenské brigády, pričom uskutočňuje aj čiastočnú mobilizáciu záložníkov. Aby zasiahla obytný dom v oblasti Šaron, musela by predmetná raketa z Rafahu preletieť približne 120 kilometrov. Tento incident vyvolal podľa AFP obavy z eskalácie násilia medzi izraelskými bezpečnostnými zložkami a hnutím Hamas krátko pred parlamentnými voľbami, ktoré by sa v židovskom štáte mali konať už 9. apríla.


STĹPČEK ŠÉFREDAKTORKYKedy sa poslanec Fico začne baliť?

Bašternák priznal vinu

Saková k rozsudku

Otázky a odpovede

Mal krytie

Stĺpček šéfredaktorky

Kepplovej komentár

Fotogaléria

Podcast

Vtipy

Podcast Bonaparte

Kasta beztrestných sa na Slovensku scvrkla o Ladislava Bašternáka.

Kasta beztrestných sa na Slovensku o niečo scvrkla. Presnejšie o Ladislava Bašternáka, ktorý zo štátu neoprávnene vytiahol dva milióny eur ako zo staničného bankomatu. Súd ho teraz posiela na päť rokov do väzenia a na rovnaký čas mu zakazuje podnikať. Zatiaľ neprávoplatne. Čo sa muselo udiať, aby „domovník“ expremiéra Fica povedal na súde extrémne dlho omeškanú vetu: som vinný? Kto obnovil krátku pamäť finančnej polície, ktorá minimálne šesť rokov vedela, že podnikanie Bašternáka je výsmechom tých, čo hrajú podľa pravidiel? Na polícii a na súdoch zjavne ostalo dostatok ľudí, ktorí si robia svoju prácu bez ohľadu na to, kde stále býva poslanec Fico a od koho kupoval obchodné podiely exminister vnútra Robert Kaliňák. Na to, aby sme však uverili, že za zatknutím Mariana Kočnera a odsúdením Ladislava Bašternáka je autentická zmena, musí sa kasta vyvolených nielen zmenšiť, ale kompletne eliminovať. Nielen pred zákonom, ale všade. Veľká časť spoločnosti si uvedomuje, že ľuďom ako Marian Kočner a Ladislav Bašternák sa darí unikať pred zodpovednosťou a zákonom skôr v mafiánskom než demokratickom štáte. A to, že verejnosť mafiánsky štát nechce, nie je žiadna konšpirácia. A tak dnes, okrem obsahu rigoróznej práce Andreja Danka, rezonovala otázka, či sa teraz Robert Fico už odsťahuje od Bašternáka. Ale odpoveď na ňu je už nepodstatná. Aj keby sa Fico zajtra odsťahoval, nezmení tým fakt, že spoluvytváral podmienky, vďaka ktorým sa kasta beztrestných vypásla do sýtosti a totálnej amorálnosti.


Džeko rozhodol o víťazstve rímskeho AS gólom v nadstavenom čase, Neapol si poradil s Lecce

Fortuna liga

Rebríček strelcov

Premier League

Bundesliga

Česká liga

Serie A

Ligue 1

La Liga

RÍM. Vo 4. kole talianskej futbalovej Serie A zvíťazil v nedeľu SSC Neapol na ihrisku Lecce 4:1. Druhú výhru v aktuálnej sezóne si na svoje konto pripísal rímsky AS, ktorý zvíťazilo na pôde Bologne 2:1, keď víťazný gól strelil vo štvrtej minúte nadstaveného času bosniansky kanonier Edin Džeko. Futbalisti Sassuola zvíťazili v úvodnom nedeľňajšom zápase doma nad Spalom Ferrara 3:0. Lazio Rím zvíťazilo doma nad Parmou 2:0 a získalo druhé víťazstvo v sezóne. Slovenský obranca domácich Denis Vavro bol na lavičke náhradníkov, v drese hostí pre svalové zranenie absentoval jeho reprezentačný spoluhráč Juraj Kucka. Góly: 26., 45.+2 Caputo, 47. Duncan Góly: 61. Mancosu (z 11 m) - 28., 82. Llorente, 40. Insigne (z 11 m), 52. Ruiz Góly: 54. Sarsone (z 11 m) - 49. Kolarov, 90.+4 Džeko, ČK: 85. Mancini (AS Rím) Gól: 56. Gabbiadini Góly: 84. Iličič, 90.+5 Castagne - 24. Chiesa, 66. Ribéry Góly: 8. Immobile, 67. Marušič /D. Vavro (Lazio) presedel na lavičke náhradníkov./


Kľučevská sopka na Kamčatke vychrlila popol do osemkilometrovej výšky

Vietor odvial popol z blízkosti ľudských obydlí.

PETROPAVLOVSK-KAMČATSKIJ. Kľučevská sopka na Kamčatke vychrlila stĺp popola, ktorý v piatok dosiahol výšku osem kilometrov, informovalo kamčatské oddelenie Geofyzikálnej služby Ruskej akadémie vied. Podľa kamčatskej pobočky ministerstva pre mimoriadne situácie, ktoré citovala agentúra TASS, vietor odvial popol z blízkosti ľudských obydlí. Na Kamčatke sa nachádza 29 aktívnych sopiek. Kľučevská sopka je stará odhadom 7000 rokov, vysoká 4750 metrov a leží 360 kilometrov severozápadne od mesta Petropavlovsk-Kamčatskij, metropoly Kamčatskej oblasti. Ide o najvyššiu aktívnu sopku v Eurázii a zároveň najvyššiu horu v Rusku s výnimkou kaukazských.


INZERCIA7 dôvodov, prečo sa tešíme na Bratislavský majáles a mali by ste sa aj vy

Koncerty zdarma, jedlo, pivo, cider a kamoši. Čo viac potrebuje človek ku šťastiu?

Nemusíte čakať do leta, aby ste si pozreli svoje obľúbené kapely a posedeli v tráve s kamošmi a pivom či ciderom. Od 5. do 7. mája sa Tyršovo nábrežie premení na festivalový areál, vďaka 10. ročníku populárneho Bratislavského majálesu. Toto je len zopár dôvodov, prečo by ste mali majáles tento rok navštíviť: Para, Billy Barman, Vec, Hex, Vidiek, Saténové ruky a ďalší interpreti vás počas majálesového trojdnia zabavia koncertmi pod holým nebom. Koncerty sú rovnomerne rozdelené na každý deň. Kompletný line-up nájdete na oficiálnej stránke majálesu. Podľa predpovede sa zdá, že počasie na tohtoročnom majálese vyjde. Počas troch dní akcie by malo byť slnečno a polojasno s príjemnými 20 °C. Nemusíte šetriť na lístok, ani si nikde dopredu rezervovať vstupenky, ba ani stáť v rade pri vstupe. Vstup na majáles je voľný a môžete kedykoľvek prísť aj odísť. Už sme si zvykli, že súčasné letné festivaly nie sú len o hudbe, ale aj o dobrom jedle. Rovnako to bude aj na majálese. Na majálese si budete môcť pochutnať na podpecníkoch, mexických pochúťkach, kebabe, indickej kuchyni a mnohých ďalších dobrotách „do ruky“. Ako na terase obľúbeného pubu sa zas budete cítiť v pivnom stane Kozlovna, ktorú nájdete vo Dvore u Kozla. Ochutnať tu môžete napríklad aj nepasterizovaný Kozel 11% z tanku či karamelové tóny Kozla čierneho. A okrem pivného zážitku vás čakajú zábavné aktivity, darčeky a zaujímavosti o histórii a výrobe piva Velkopopovický Kozel. Čapovať sa bude do zálohovaných pohárov, v stane Kozlovna dokonca do pravých sklenených krígľov, takže neporiadok z plastov nehrozí. Ak sa vám nebude chcieť tlačiť v dave pod pódiom, príďte si oddýchnuť do záhrady. Kingswood záhradu možno poznáte z festivalu Pohoda. Pohodlné sedenie a cider v príjemnom prostredí mimo hlučného davu si môžete vychutnať aj na Bratislavskom majálese. Najmä ak ste jedným z tých, ktorí uprednostňujú osviežujúci jablčný cider pred pivom. Kingswood neobsahuje konzervanty, umelé arómy, sladidlá či farbivá. Na majálese ho dostanete čapovaný, podávaný s ľadom. Počasie, hudba, príjemné prostredie, nejaký nápoj a jedlo prajú aj dlho odkladaným stretnutiam s kamarátmi. Na majálese si každý nájde niečo, čo ho zaujme. A určite na mieste aj náhodne stretnete niekoho, koho ste už dlho nevideli. Rovnako ako po minulé roky, ani tohtoročný majáles nebude len o hudbe. Súčasťou bude aj Café Europa, v ktorej sa popri pití kávy či vínka bude diskutovať na aktuálne európske témy. Na svoje si prídu aj športovci. Na nedeľu je pripravený aj priateľský cyklopelotón Župná dvadsiatka. Pripravené sú dva okruhy. Povedú z Tyršovho námestia cez rakúsky Berg a Kitsee späť na nábrežie.


Colníci zadržali falošné ložiská za 150 000 eur

Napodobeniny predstavujú bezpečnostné riziká.

TRNAVA/DUNAJSKÁ STREDA. Trnavskí colníci pri dovoze tovaru odhalili falzifikáty guľkových a valčekových ložísk. V Dunajskej Strede kontrolovali zásielku tovaru smerujúcu podľa predložených dokladov z Číny príjemcovi na Slovensku. Pri fyzickej kontrole zásielky im neuniklo, že sa v nej nachádzajú balenia označené názvami svetových lídrov v oblasti ich výroby a predaja. Tovar balením a cenou však nezodpovedal originálnym výrobkom. "Nakoľko vzniklo dôvodné podozrenie z porušovania práva duševného vlastníctva, colníci tovar zaistili a svoje podozrenie bezodkladne oznámili aj zástupcom majiteľov ochranných známok. Tí po preverení tovaru potvrdili, že ide o falzifikáty ich značiek a teraz rozhodnú o ďalšom postupe. Majú možnosť vyjadriť sa, či súhlasia so zničením tovaru, alebo podajú návrh na súd vo veci falšovania ochrannej známky," informovala hovorkyňa Colného úradu Trnava Iveta Zlochová. Celkovo colníci zaistili 956 napodobenín, ktorých hodnota bola viac ako desaťnásobne nižšia ako hodnota originálov. Podľa vyjadrenia majiteľov ochranných známok by originálne ložiská, spĺňajúce kvalitatívne a bezpečnostné kritéria v rovnakom množstve, mali hodnotu takmer 150 000 eur. Zlochová doplnila, že pri nákupe môže o výrobku veľa napovedať cena, balenie, prípadne dodávateľ. Najistejšie je nakupovať takéto výrobky od autorizovaných distribútorov. "Napodobeniny ložísk môžu mať technické nedostatky, ich použitie môže v konečnom dôsledku spôsobiť nemalé ekonomické straty. V neposlednom rade môže ich používanie v strojoch a zariadeniach predstavovať značné bezpečnostné riziká pre obsluhu," uviedla.


Búrka v Maďarsku si vyžiadala jednu obeť a poškodila budovy

Výpadok elektrickej energie zasiahol 115-tisíc odberných miest.

BUDAPEŠŤ/PRAHA. Búrka, ktorá zasiahla vo štvrtok neskoro večer západ Maďarska, si vyžiadala jeden ľudský život, poškodila 89 budov a spôsobila výpadok elektriny na 115.000 odberných miestach, informovala agentúra MTI. Vo Vašskej župe nárazový vietor, ktorého rýchlosť miestami dosahovala až 113 kilometrov za hodinu, poškodil strechu domu. Padajúce úlomky zasiahli osobné auto, v ktorom sedel muž. Hasiči z mesta Szombathely po odstránení popadaných kusov strešnej konštrukcie už konštatovali len jeho smrť. Vyvrátené stromy a popadané konáre potrhali elektrické vedenia a spôsobili prekážky v cestnej i železničnej doprave - najviac vo Vašskej a Rábsko-mošonsko-šopronskej župe. Výpadok elektrickej energie vo štvrtok po 22.00 h zasiahol 115.000 odberných miest; do dnešného rána obnovili jej dodávku na vyše 60.000 miestach. Hasičov do dnešného rána volali na pomoc v 150 prípadoch. Českú republiku zasiahli v noci na piatok búrky, ktoré zapríčinili, že hasiči zaznamenali vyše 700 výjazdov. Následkom nepriaznivého počasia bola z mesta Česká Třebová smerom na Moravu zastavená železničná doprava. Informoval o tom spravodajský server Novinky.cz. Podľa hovorkyne českého generálneho riaditeľstva Hasičského záchranného zboru Nicole Zaoralovej mali hasiči v súvislosti s búrkami 710 výjazdov. Väčšinou išlo o popadané stromy a konáre na komunikáciách, drôtoch elektrického vedenia, autách a cyklotrasách. Na niekoľkých miestach spadli stromy aj na železničné trate. Hasiči zasahovali aj pri odstraňovaní poškodených strešných krytín. Problémy mali predovšetkým moravské kraje, ale aj východ Čiech. Približne 1,5 hodiny stáli ráno vlaky z dôvodu poškodenia zabezpečovacieho zariadenia v českých Třeboviciach. Premávka v koridore z Českej Třebovej na Moravu bola obnovená po 07.00 h. V Olomouckom kraji zasahovali hasiči do 06.00 h pri 90 udalostiach. V meste Šumperk podľa hovorkyne krajských hasičov Vladimíry Hacsikovej poškodil vietor plechovú strechu. Hasiči pozbierali popadané kusy a strechu zabezpečili. V Juhomoravskom kraji zasahovali hasiči pri 330 udalostiach, pričom pred polnocou vysielali svoje jednotky k nejakej udalosti súvisiacej s počasím každých desať sekúnd. V Brne mali hasiči 20 zásahov, v jednom prípade sa strom zrútil na štyri zaparkované autá. V kraji Vysočina hasiči v dôsledku búrok zasahovali viac ako 70-krát, najmä v okresoch Třebíč a Žďár. Najčastejšie odstraňovali stromy z ciest.


Lajčák ako generálny tajomník OSN neuspel, onedlho bude protokolárne nad ním

Do prevzatia funkcie predsedu Valného zhromaždenia OSN si chce minister nastaviť činnosť tak, aby rezort zahraničia netrpel.

BRATISLAVA. V prvom rade sa cítim diplomatom, zahraničná politika ma napĺňa. Minister zahraničných vecí a európskych záležitostí SR Miroslav Lajčák tak odpovedal na otázku TASR, či by sa po ukončení funkcie ministra opäť vrátil do zahraničnej politiky, alebo by zotrval v tej domácej. "Politikom som preto, lebo ako minister nemôžem byť mimo politiky, ale naďalej je mojou prioritou a srdcovou záležitosťou zahraničná politika. Zároveň som povedal aj to, že slúžiť svojej vlasti, pracovať pre Slovensko je pre mňa veľká česť a veľké vyznamenanie a keď som dostal takúto ponuku, tak som ju vždy prijal, a na tomto stanovisku sa nič v tejto chvíli nemení," dodal minister Lajčák. Už onedlho bude okrem rezortu diplomacie viesť i Valné zhromaždenie OSN. Ako uviedol, predseda VZ OSN je protokolárne najvyššia funkcia v celej hierarchii svetovej organizácie, čiže protokolárne je nad generálnym tajomníkom OSN. Je to funkcia, ktorá sa vykonáva po obdobie jedného roka od septembra do septembra, funkcia, pri ktorej sa princíp rotácie regionálnych skupín dodržiava veľmi striktne. "V OSN je päť regionálnych skupín, my patríme do tzv. východoeurópskej skupiny, teda každý piaty rok máme právo obsadiť túto pozíciu. Obrazne povedané, keďže je v OSN 193 krajín, možnosť obsadiť túto funkciu máte raz za 193 rokov. Nielen Slovenská republika, ale ani Československo nikdy túto pozíciu predsedu VZ neobsadilo. Je to pre nás úplne prvá skúsenosť," zdôraznil, pričom spresnil, že pozícia v rámci našej skupiny je už obsadená až do roku 2067. Slovensko prejavilo o tento post záujem v roku 2003 a v tejto chvíli je Miroslav Lajčák jediným a schváleným kandidátom východoeurópskej regionálnej skupiny. Pozíciu predsedu VZ OSN prirovnal k pozícii predsedu parlamentu s tým, že namiesto poslancov sú predstavitelia všetkých členských krajín OSN. "Úlohou predsedu je viesť zasadnutia, prichádzať s témami, organizovať tematické debaty, riešiť problémy a eventuálne, pokiaľ je Bezpečnostná rada OSN zablokovaná, tak preniesť aj rokovania Bezpečnostnej rady do Valného zhromaždenia. Ako jeden z vrcholných predstaviteľov zastupuje OSN na podujatiach po celom svete," spresnil minister Lajčák. Priznal, že keby sa funkcia ministra a predsedu nedala skĺbiť, tak by do toho v tejto kompozícii nešiel. "Skĺbiť sa to dá v tom, že pracovný nápor spojený s výkonom funkcie predsedu Valného zhromaždenia nie je rovnomerne rozložený po obdobie celého roka. Sú obdobia, ktoré sú vypäté, pochopiteľne, hlavne, keď prebieha Valné zhromaždenie, alebo pred koncom roka. Naopak sú obdobia, keď je viac voľného času v New Yorku," uviedol. Do prevzatia funkcie si chce minister nastaviť mechanizmy tak, aby rezort neutrpel. Uvedomuje si, že to bude pre neho náročnejšie obdobie, ale spoľahnúť sa chce na svoj tím profesionálov. "Nie som ani prvý a zďaleka ani posledný minister zahraničných vecí, ktorý túto funkciu vykonával popri funkcii ministra," uzavrel.


Alex Marquez majstrom sveta v Moto2

SEPANG. Španielsky motocyklista Alex Marquez sa stal majstrom sveta v triede Moto2. V nedeľu na Veľkej cene Malajzie v Sepangu obsadil druhé miesto a pred záverečným podujatím seriálu MS má nedostihnuteľný 28-bodový náskok. Prvé miesto v Sepangu získal Juhoafričan Brad Binder, na treťom mieste finišoval Švajčiar Tom Lüthi. V Moto3 sa zrodil triumf majstra sveta Lorenza Della Portu, ktorý zaknihoval tretie víťazstvo za sebou. Dvadsaťtriročný A. Marquez získal titul štyri týždne potom, ako sa to podarilo jeho o tri roky staršiemu bratovi Marcovi v kráľovskej MotoGP. Niečo podobné sa bratom podarilo aj pred piatimi rokmi s tým rozdielom, že Alex vyhral slabšiu kubatúru Moto3. V MotoGP v Sepangu vyhral Španiel Maverick Viňales práve pred druhým M. Marquezom. Záverečné preteky sezóny o dva týždne privíta Valencia.


Na Madagaskare sa rozšíril mor, vyžiadal si už dve desiatky obetí

WHO posiela na ostrov zdravotníkov a lieky.

JOHANNESBURG. Na Madagaskare sa rozšíril mor, ktorý si od septembra vyžiadal už viac než dve desiatky obetí. Vláda v reakcii zakázala koncerty a ďalšie veľké podujatia v hlavnom meste Antananarivo. Úrady tiež začali s dezinfekciou tried na školách a študenti v týchto dňoch preto ostanú doma. Mnohí ľudia si zakúpili chirurgické masky a ďalšie zdravotnícke potreby, čo zas vyvolalo obavy z možného nedostatku liekov.Podľa Svetovej zdravotníckej organizácie (WHO) je na ostrove nakazených najmenej 114 ľudí, predovšetkým vo veľkých obytných oblastiach. WHO v tejto súvislosti uviedla, že na Madagaskar posiela viac zdravotníkov a zdravotníckeho materiálu vrátane antibiotík.


Súdna rada už má stanovisko, Procházku odmietli pre obavy ohľadom integrity

V stanovisku poradného výboru opisujú aj kvality kandidáta.

BRATISLAVA. Súdnej rade už diplomatickou cestou doručili písomné stanovisko poradného výboru k Radoslavovi Procházkovi, ktorý bol kandidátom Slovenska na post sudcu Všeobecného súdu EÚ. Agentúre SITA to potvrdili z Kancelárie Súdnej rady SR. Výbor v prípade tohto kandidáta vydal negatívne stanovisko. Podľa Súdnej rady výbor Procházkovu kandidatúru odmietol, a to "vzhľadom na obavy ohľadne integrity kandidáta, ktoré podľa výboru neboli rozptýlené". Stanovisko výboru v tejto časti neobsahuje podrobnejšie odôvodnenie nad rámec stručnej zmienky o vôli kandidáta vyhnúť sa zdaňovaniu niektorých nákladov jeho prezidentskej kampane v roku 2014, uvádza sa v informácii zo Súdnej rady SR. Zároveň podľa Súdnej rady v stanovisku poradného výboru rozsiahlo opisujú nesporné kvality Procházku, jeho právnu prax, jazykové schopnosti a medzinárodné skúsenosti.O odmietnutí kandidatúry Procházku v polovici decembra informoval Denník N. Oficiálne dôvody ale neboli známe. Vláda odobrila jeho kandidatúru na post dodatočného sudcu Všeobecného súdu EÚ v Luxemburgu 28. septembra. Procházkovu kandidatúru vzhľadom na jeho politickú minulosť a chyby, ktorých sa dopustil, sprevádzala kritika. Nikto nespochybňoval jeho odbornú pripravenosť, ale spochybňoval sa jeho morálny kredit. Ozvali sa aj hlasy, ktoré prípadný post sudcu v Luxemburgu pre Procházku označili za "trafiku", ktorú ma dostať na základe politických dohôd. To ale expolitik odmietol. Informácie o Procházkovej politickej minulosti sa rozhodol poradnému výboru zaslať predseda opozičnej strany Sloboda a Solidarita Richard Sulík. Ešte pred rozhodovaním poradného výboru sa Procházka rozhodol k 31. októbru vzdať poslaneckého mandátu aj členstva v strane Sieť, ktorú zakladal.Procházka bol už druhý kandidát, ktorého nám na post dodatočného sudcu odmietli. Mária Patakyová neprešla výberom pre neznalosť francúzštiny - pracovného jazyka súdu. V júnovej voľbe v Súdnej rade zas kandidát Ján Mazák nezískal dostatok hlasov členov rady. Na jeho predloženie vláde chýbal v 18-člennej rade jeden hlas. Súdna rada tak bude musieť opäť navrhnúť kandidáta na post sudcu Všeobecného súdu EÚ.


Theresa Mayová končí na čele konzervatívcov. Ľutuje, že nezvládla svoju úlohu

Na post šéfky konzervatívcov rezignuje 7. júna.

LONDÝN. Britská premiérka Theresa Mayová oznámila, že 7. júna rezignuje na post šéfky britských konzervatívcov. Vyhlásila to v piatok po schôdzke so šéfom parlamentného výboru konzervatívnych poslancov Grahamom Bradym. Na čele vlády zostane, kým si jej strana nenájde nového lídra. Zároveň vyhlásila, že ľutuje, že nezvládla svoju úlohu, keďže sa jej nepodarilo presadiť dohodu o brexite. Informovala o tom stanica BBC na svojom webe.


Izrael nepustí Bezpečnostnú radu OSN do Predjordánska

Územie chcú Palestínčania začleniť do svojho budúceho samostatného štátu.

NEW YORK. Predstavitelia Organizácie Spojených národov (OSN) oznámili, že Izrael nepovolil Bezpečnostnej rade OSN návštevu území na západnom brehu rieky Jordán, ktoré chcú Palestínčania začleniť do svojho budúceho samostatného štátu, informovala v stredu agentúra AP. Bezpečnostná rada minulý týždeň splnomocnila svojho súčasného predsedu Anatolia Ndonga Mbaa z Rovníkovej Guiney, aby návštevu prekonzultoval s veľvyslancami Izraela a Palestíny. Palestínsky veľvyslanec pri OSN Rijád Mansúr odpovedal, že návšteva Bezpečnostnej rady bude vnímaná pozitívne. Kuvajtský veľvyslanec Mansúr Utajbí však v stredu Rade oznámil, že "Izrael návštevu kategoricky odmieta", hoci izraelský veľvyslanec pri OSN Danny Danon povedal, že vláda jeho krajiny by privítala návštevy jednotlivých veľvyslancov. Schválenie návštevy si vyžaduje podporu všetkých 15 členov Bezpečnostnej rady a súhlas krajín, ktorých sa týka. Utajbí povedal, že chce pokračovať v rozhovoroch v nádeji, že sa podarí dosiahnuť zhodu. Izrael obsadil územia na západnom brehu rieky Jordán vo vojne v roku 1967. V súčasnosti tam žije vyše 400.000 židovských osadníkov.


DOBRÉ RÁNODobré ráno: Dankova ministerka sa zbavila Dankovho konšpirátora

Lukáš Machala skončil na ministerstve školstva.

Mala upratať na ministerstve školstva. No akademička Martina Lubyová dostala ako spolupracovníka blízkeho človeka šéfa SNS Andreja Danka. Navyše, Lukáš Machala sa v minulosti prejavoval ako protibruselský konšpirátor, prezidenta dokonca nazval vlastizradcom. Machala však na ministerstve prekvapivo skončil. Prečo sa tak stalo? Čo sa za tým ukrýva? A ako sa vôbec mohol stať vysokým štátnym úradníkom? Odpovede sa pokúsia nájsť Tomáš Prokopčák a Peter Kapitán. Ak máte iPhone, kliknite na tlačidlo nižšie alebo na odkaz: Apple podcasty  Pre Android telefóny zvoľte: RSS | SoundCloud | Stitcher | Pocket Casts Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Vatikán začne vlastné vyšetrovanie kardinála Pella

VATIKÁN. Hovorca Vatikánu v stredu oznámil, že Svätá stolica začne vnútorné vyšetrovanie v súvislosti s austrálskym kardinálom Georgeom Pellom odsúdeným za pohlavné zneužitie a obťažovanie dvoch neplnoletých chlapcov. Informovala o tom agentúra AFP. Prípadu sa bude venovať Kongregácia pre náuku viery podľa postupu a v časovom období stanovenom kánonickým právom, oznámil vo vyhlásení hovorca Vatikánu Alessandro Gisotti. Pella zároveň zbavili funkcie vatikánskeho "ministra financií", ktorú zastával od roku 2014, dodal Gisotti. Vyšetrovanie môže viesť k cirkevnému súdu a kardinál môže byť zbavený kňazstva. Kardinála vzali v stredu po predbežnom vypočutí do väzby, kde ostane až do 13. marca, kedy majú oznámiť výšku trestu. Hrozí mu trest až 50 rokov väzenia. V súčasnosti 77-ročný Pell sa uvedených priestupkov dopustil v 90. rokoch na chlapcoch, ktorí spievali v zbore v Katedrále sv. Patrika v Melbourne. Obete mali vtedy 12 a 13 rokov. Kardinál obvinenia zo zneužívania vytrvalo odmieta a voči usvedčujúcemu verdiktu sa odvolal. Pell bol svojho času jedným z najvplyvnejších spolupracovníkov pápeža Františka a je najvyššie postaveným predstaviteľom Vatikánu odsúdeným za sexuálne delikty, pripomína AFP. Pápež František minulý týždeň zbavil kňazstva bývalého amerického kardinála Theodora McCarricka v súvislosti s obvineniami, že pred 50 rokmi sexuálne zneužíval tínedžera. Ide o prvého kardinála vylúčeného z kléru za sexuálne zneužívanie, poznamenala vtedy agentúra AFP.


Višne a čokoláda: Desať receptov na božské koláče, torty a zákusky

Fotopostup vás prevedie prípravou obľúbeného koláčika krok za krokom. Prejsť na recept Vynikajúca čokoládová torta nadchne všetkých nadšencov nadýchaných krémov. Nezvyčajná kombinácia tvarohu, čokolády a višní. Prejsť na recept Brownies je čokoládový raj. Skúste ho obohatiť o sviežu vôňu citrusov a luxusnú chuť čerešní. Prejsť na recept Výborný koláčik je jednoduchšou verziou Schwarzwaldskej torty. Vďaka fotopostupu ho zvládnu všetci. Prejsť na recept Ozdoba letných osláv a rodinných stretnutí. Zákusok, ktorý si zamilujete a ochotne mu venujete aj viac času na prípravu. Prejsť na recept Kombinácia višní, tvarohu a čokolády je podmanivá a dá sa variovať na mnoho spôsobov. V tomto recepte ho nájdete v podobe nezvyčajného brownies. Prejsť na recept Recept na čokoládovo višňový koláč so smotanou ráta s tým, že z malej dávky sa koláč robiť neoplatí. Jeho chuť je totiž vysoko návyková. Prejsť na recept Kráľovná medzi tortami. Lahodná nemecká dobrota, ktorou každú rodinnú oslavu povýšite na udalosť. Jej príprava pritom vôbec nie je taká zložitá, ako sa na prvý pohľad môže zdať. Prejsť na recept Recept na tento koláč vznikol improvizáciou. Výsledok je však prekvapivo lahodný. Prejsť na recept Veľká rodinná torta kombinuje čokoládové cesto, svieži višňový krém a jemnú smotanu. Ide síce o náročnejší recept, no jeho výsledok stojí za to. Prejsť na recept


Katalánska polícia odmieta odovzdať právomoci do Madridu

Referendum o nezávislosti sa má konať už o týždeň.

BARCELONA, MADRID. Španielske ministerstvo vnútra prebralo koordináciu policajných zložiek v Katalánsku týždeň pred plánovaným referendom o nezávislosti tejto provincie od Španielska. Vláda v Madride totiž kritizovala velenie regionálnej polície. Nepodniká podľa nej dostatočné kroky, ktoré by zabránili organizácii tohto hlasovania, uviedla agentúra AP. Minister obrany katalánskej regionálnej vlády Joaquim Forn ale vo svojom dnešnom vyhlásení oznámil, že regionálna vláda odmieta odovzdať kontrolu svojich regionálnych policajných zložiek centrálnym úradom, ktoré sa pokúšajú o znemožnenie referenda. "Odsudzujeme pokus vlády o zasahovanie do policajných zložiek Katalánska," uviedol Forn. Španielska polícia skonfiškovala v utorok takmer desať miliónov hlasovacích lístkov, ktoré katalánske regionálne úrady plánujú použiť 1. októbra pri referende o nezávislosti a zadržala niekoľko jeho organizátorov. Španielsko pokladá toto ľudové hlasovanie za protizákonné.


Izraelské bezpečnostné zložky zlikvidovali dvoch palestínskych útočníkov

Rozhlas informoval, že dvojicu zastrelili po tom, ako sa ich auto veľkou rýchlosťou začalo pohybovať smerom k skupine civilistov.

JERUZALEM. Izraelské bezpečnostné zložky v piatok zastrelili dvoch Palestínčanov, ktorí sa zrejme chceli pokúsiť autom naraziť do skupiny chodcov. Incident sa odohral na vstupe do jednej zo židovských osád na pravom brehu rieky Jordán. Tlačová služba izraelskej armády potvrdila správy o predpokladanom pokuse o teroristický útok v blízkosti osady Kirjat-Arba, ktorá leží v blízkosti mesta Hebron. Bližšie podrobnosti armáda neuviedla. Izraelský rozhlas informoval, že dvojicu Palestínčanov zastrelili po tom, ako sa ich auto veľkou rýchlosťou začalo pohybovať smerom k skupine izraelských civilistov. Ešte predtým izraelská pohraničná polícia zneškodnila občana Jordánska, ktorý sa pri Damaskej bráne v centre Jeruzalema pokúsil nožom zaútočiť na policajnú hliadku. Podľa niektorých izraelských médií Jordánec prišiel o život. Dnešným incidentom predchádzala pomerná dlhá prestávka v podobných útokoch arabského obyvateľstva. Útoky nožom, streľba alebo zámerné vrazenie autom do skupiny ľudí si vyžiadali životy 40 Izraelčanov. Pri streľbe izraelských bezpečnostných síl prišlo o život najmenej 215 Palestínčanov - väčšina z nich boli podľa Izraela útočníci. Zvyšní zahynuli pri zrážkach s izraelskými vojakmi.


Moskva počíta s americkými raketami v Japonsku

Lavrovov námestník vyhlásil, že Rusko sa nechce dať zatiahnuť do pretekov v zbrojení s USA.

MOSKVA. Rusko v pondelok oznámilo, že prijme opatrenia na svoju obranu, ak Spojené štáty po svojom odstúpení od Zmluvy o likvidácii rakiet stredného a kratšieho doletu (INF) rozmiestnia v Ázii svoje raketové systémy. Uviedol to v pondelok v Moskve námestník ruského ministra zahraničných vecí Sergej Riabkov. Reagoval tak na výrok nového amerického ministra obrany Marka Espera, ktorý cez víkend vyhlásil, že Spojené štáty chcú čo najskôr rozmiestniť v Ázii nové rakety, aby čelili vzostupu Číny v danom regióne. Esper prišiel s týmto vyhlásením deň po tom, ako Spojené štáty odstúpili od INF, ktorú uzavreli so Sovietskym zväzom v období studenej vojny, v roku 1987. Na otázku týkajúcu sa možného rozmiestnenia amerických raketových systémov v Ázii Riabkov podľa agentúry Reuters odpovedal, že Moskva sa nechce dať zatiahnuť do pretekov v zbrojení s Washingtonom, ale bude adekvátne reagovať na každú hrozbu. Riabkov uviedol, že ak sa práve v Ázii začne s rozmiestňovaním nových amerických systémov, potom Rusko - v záujme obnovenia rovnováhy - podnikne opatrenia, aby týmto novým hrozbám čelilo. Dodal, že podobne sa Rusko zachová aj v prípade nutnosti eliminovať podobné riziká prichádzajúce z Európy. Ak sa otázka odvetných opatrení stane aktuálnou, reakcia Ruska bude podľa Riabkova "úmerná (riziku) a defenzívna, nikoho nevyprovokujúca, ale spoľahlivo chrániaca ruské bezpečnostné záujmy". Podľa Riabkova Moskva predpokladá, že v Japonsku sa môžu objaviť americké odpaľovacie zariadenia Mk 41. Ide o systémy, ktoré môžu byť podľa Moskvy upravené na odpaľovanie rakiet stredného doletu. Dodal, že Rusko tento aspekt zohľadní vo svojom vojenskom plánovaní. Riabkov okrem toho zdôraznil, že Rusko vedie s Japonskom dialóg o tom, kto "vykonáva a bude vykonávať operatívnu kontrolu nad týmito systémami a aká bude v tomto procese úloha japonskej vlády".


Ekvádor čelil od zatknutia Assangea 40 miliónom kyberútokov

Útoky zasiahli najviac národnú banku, prezidentský úrad a viacero ministerstiev a univerzít.

QUITO. Ekvádor sa od odobratia politického azylu zakladateľovi WikiLeaks Julianovi Assangeovi stal terčom 40 miliónov kybernetických útokov mierených na webové stránky verejných inštitúcií. S odvolaním sa na oznámenie Quita o tom informovala agentúra AFP. Námestník ministra pre informačné a telekomunikačné technológie Patricio Real v pondelok uviedol, že útoky sa začali vo štvrtok. "Predovšetkým prichádzali zo Spojených štátov, z Brazílie, Holandska, Nemecka, Rumunska, Francúzska, Rakúska" ako aj so samotného juhoamerického Ekvádora, uviedol. Útoky zasiahli najviac ministerstvo zahraničných vecí, národnú banku, prezidentský úrad, viacero ministerstiev a univerzít. Ani jedna z poškodených inštitúcií nenahlásila krádež informácií alebo odstránenie údajov či dát. Assangea, austrálskeho vydavateľa a internetového aktivistu, zatkli vo štvrtok na ekvádorskom veľvyslanectve v Londýne po tom, ako mu Ekvádor po siedmich rokoch zrušil azyl. Podľa obvinenia porušil podmienky prepustenia na kauciu. Juliana Assangea uznal vo štvrtok londýnsky súd za vinného z porušenia podmienok prepustenia na kauciu a nariadil jeho väzbu až do oznámenia trestu. Druhého mája sa zúčastní iného pojednávania, ktoré sa bude týkať žiadosti Spojených štátov o jeho vydanie v prípade sprisahania s Chelseou Manningovou za účelom získania tajných informácií z vládneho počítača. Assangeovi priaznivci tvrdia, že Ekvádor zradil zakladateľa WikiLeaks na príkaz Washingtonu. Ukončenie jeho azylového pobytu bolo podľa nich nelegálne a predstavuje temnú chvíľu pre slobodu tlače.


Richter: K hromadnému prepúšťaniu veľmi nedochádzalo

Richter chce so sociálnymi partnermi diskutovať o spôsobe nahlasovania voľných miest.

BRATISLAVA. V prvom polroku tohto roka nedochádzalo na Slovensku k výraznému hromadnému prepúšťaniu. Minister práce Ján Richter (Smer-SD) vyčíslil, že v prvom polroku tohto roka počet ohrozených zamestnancov prepustením bol 2246, reálne prepustených však bolo 310. Okrem toho chce so sociálnymi partnermi diskutovať o spôsobe nahlasovania voľných pracovných miest. "Istá opatrnosť zo strany zamestnávateľov tu je. Reálne nevidím žiadny veľký rozdiel z hľadiska hromadného prepúšťania medzi týmto rokom a vlaňajškom," podotkol v piatok Richter. Možné prepúšťanie hrozí napríklad v oblasti hydinárstva. Richter sa ale neobáva, že sa bude vo veľkom prepúšťať. "Počet ohrozených a počet reálne prepustených bude diametrálne odlišný," očakáva Richter. Minister práce chce však so sociálnymi partnermi hovoriť o spôsobe nahlasovania voľných pracovných miest. Prax totiž ukazuje, že voľné miesta nahlasujú samotné firmy ale aj agentúry, v evidencii úradov práce sa tak vyskytujú niekedy duplicitne. "Budem mať záujem nájsť riešenie, aby tieto čísla vyjadrovali objektívny stav reálnych voľných pracovných miest, ktoré zamestnávatelia potrebujú obsadiť. Je potrebné odstrániť túto duplicitu," poznamenal Richter. Problémom je aj spolupráca firiem s úradmi práce, aby voľné miesta obsadili. "Evidujeme 20.668 prípadov, keď zamestnávateľ, ktorý nahlási miesto, nemá záujem spolupracovať s úradom na naplnení tejto požiadavky," priblížil Richter s tým, že jedným z možných dôvodov môže byť aj nezáujem obsadiť miesto domácimi, ale zahraničnými pracovníkmi. Celkovo v prvom polroku tohto roka bolo uskutočnených 2844 výberových konaní, pozvaných bolo 37.680 uchádzačov o zamestnanie. "Prijatých bolo 1802 uchádzačov, ide o 3,77 % úspešnosť. Je veľmi nízka. Napriek tomu výberové konania budú pokračovať. Budeme mať záujem komunikovať, ponúkať, presviedčať a motivovať," skonštatoval Richter. Dôvodov, prečo sa nedarí miesta zapĺňať, je podľa rezortu práce viacero. "Zamestnávatelia nemajú záujem okamžite nahlásiť voľné pracovné miesto, a keď ho nahlásia, tak ho nemajú záujem okamžite obsadiť. Reálnosť počtu nahlásených miest nezodpovedá objektivite," priblížil Richter. Každé štvrté voľné pracovné miesto je duplicitne úradom práce nahlásené. "Takmer 80 % voľných miest, ktoré máme, je zo strany zamestnávateľov nahlásené ako vhodné pre štátnych príslušníkov tretích krajín," upozornil Richter s tým, že takýto vývoj odmieta. "Máme dostatok pracovnej sily aj v požadovanej kvalite, aby sme tieto miesta obsadzovali. Chceme sa držať toho, že sa budú obsadzovať len nedostatkové profesie na základe zoznamu, ktorý sa spracováva každý štvrťrok," je presvedčený Richter. Zamestnávatelia takéto konanie podľa jeho slov zdôvodňujú nedostatočnou kvalifikáciou uchádzačov, preferujú tiež nižšie vekové kategórie, alebo neprijímajú ďalších zamestnancov z dôvodu stratégie výroby, dovoleniek, hoci voľné miesta majú stále nahlásené. Ľudia zase miesta odmietajú kvôli nízkej ponúkanej mzde či prácu na smeny, alebo nemožnosť poskytnutia dopravy do zamestnania.


Strednú časť Papuy-Novej Guiney zasiahlo silné zemetrasenie

Štát sa nachádza v Ohnivom kruhu, čo je zóna častého výskytu zemetrasení a sopečných erupcií.

PORT MORESBY. Strednú časť tichomorského štátu Papua-Nová Guinea zasiahlo silné zemetrasenie s magnitúdou 7,5. Agentúra AP o tom informovala s odvolaním sa na údaje americkej geologickej služby USGS, ktorá sleduje seizmickú aktivitu na celom svete. Otrasy zaznamenané v pondelok nadránom miestneho času sa šírili z miesta ležiaceho juhozápadne od bane Porgera, lokalizovaného v približnej hĺbke 35 kilometrov. Podľa AP nie je zatiaľ jasné, či malo zemetrasenie nejaké následky, na internetovej stránke USGS sa však objavilo už najmenej 22 hlásení od ľudí, z ktorých niektorí pocítili prudké chvenie. Papua-Nová Guinea sa nachádza v tzv. Ohnivom kruhu, čo je zóna častého výskytu zemetrasení a sopečných erupcií, ktorá obkolesuje základňu Tichého oceánu.


Polus City Center ukončil premenu na VIVO! Bratislava

Rekonštrukcia zahŕňa vytvorenie 35 nových obchodov.

BRATISLAVA. Polus City Center oficiálne ukončil proces premeny na VIVO! Bratislava. Nákupné centrum v bratislavskom Novom Meste prešlo modernizáciou a zmenou mena. Rekonštrukcia zahŕňa vytvorenie 35 nových obchodov, renováciu 10 existujúcich prevádzok, uvedenie konceptu farmárskej tržnice, ale tiež posilnenie lokálnych a uvedenie nových medzinárodných značiek. Medzi novými kľúčovými nájomcami je napríklad supermarket Lidl a módna sieť LPP. Ako ďalej vyplýva zo zverejnených informácií, VIVO! Bratislava teraz ponúka 170 obchodov na nájomnej ploche 36 000 metrov štvorcových. „Zlepšenie našej nákupnej a gastronomickej ponuky a jej prispôsobenie požiadavkám značky VIVO! je jeden z cieľov, ktoré sme už dosiahli. Chceme však maximalizovať potenciál značky VIVO! Bratislava a z toho dôvodu sme sa zamerali na investície do ďalších vylepšení vrátane pohodlnejšieho parkovania, food courtu, eskalátorov, navigácie a dizajnu. Sme hrdí, že sa nám podarilo úspešne zavŕšiť takýto ambiciózny projekt. Veríme, že návštevníci ocenia vylepšenú ponuku obchodov a zmeny, ktoré sme pre nich pripravili,“ uviedol country manager spoločnosti IMMOFINANZ pre Slovensko Adrian Bódis. VIVO! je značka nákupných centier spoločnosti IMMOFINANZ. Tento koncept bol navrhnutý pre mestá so zásahovou oblasťou najmenej 200 000 obyvateľov. Portfólio VIVO! sa v súčasnosti skladá z desiatich nákupných centier s prenajímateľnou plochou 306 000 metrov štvorcových, z ktorých sa štyri nachádzajú v Poľsku, štyri v Rumunsku a po jednom v Českej republike a na Slovensku. Ku koncu júna tohto roku bola hodnota týchto nehnuteľností 674,1 mil. eur a hrubý výnos predstavoval 8,2 percenta. IMMOFINANZ je spoločnosť pôsobiaca v oblasti komerčných nehnuteľností, ktorej aktivity sa zameriavajú na segmenty retailu a kancelárií na siedmich hlavných trhoch Európy, v Rakúsku, Nemecku, Českej republike, na Slovensku, v Maďarsku, Rumunsku a Poľsku. Hlavné podnikateľské aktivity zahŕňajú správu a rozvoj nehnuteľností, pričom značky STOP SHOP (retail), VIVO! (retail) a myhive (kancelárie) sú stredobodom týchto aktivít. Portfólio nehnuteľností spoločnosti má hodnotu približne 4,5 mld. eur a zahŕňa 210 nehnuteľností.


Matovič vyčítal Druckerovi podozrivý nákup pozemkov, ten obvinenia odmieta

Druckerovci údajne kúpili pozemky lacnejšie o 1,38 mil. eur, ako je realita.

BRATISLAVA. Súčasný minister vnútra Tomáš Drucker a jeho manželka získali v minulosti pozemky pri Trnave a v samotnom meste za desatinu ich trhovej hodnoty. Ušetriť tak mali až 1,38 milióna eur, ktoré tak skončili v ich peňaženke. Na tlačovej konferencii to vyhlásil líder OĽaNO Igor Matovič, ktorý Druckera vyzval, aby zverejnil všetky dokumenty k tomu, ako pozemky nadobudol. "Ak hovorím, že má odstúpiť policajný prezident Tibor Gašpar, mal by sa porúčať ruka v ruke aj s pánom Druckerom" odkázal Matovič, ktorý na tlačovej konferencii ukázal viacero dokumentov a listov vlastníctva. Podľa Matoviča celý príbeh začína ešte v čase, keď Drucker šéfoval Slovenskej pošte, keď sa našli viaceré zmluvy s firmou Rempo s. r. o. V Špačinciach sa predávali tieto pozemky za 80 eur za štvorcový meter bez DPH, keďže sú tam aj siete. Pani Druckerová tu má vyše 11.000 m2, teda mohlo to stáť 880.000 eur bez DPH. Ona ich však kúpila za 100.000 eur, teda za 8,90 eura za m2 "Aj vtedajšia opozičná poslankyňa Lucia Žitňanská povedala, že Drucker obchádzal zákon. Neskôr prišli správy, že firmu preferoval aj Robert Kaliňák a futroval ju štátnymi zákazkami. Tie mala na úrovni minimálne 50 miliónov eur," povedal Matovič. Šéf Obyčajných ľudí tvrdí, že Drucker množstvo zmlúv so spoločnosťou Rempo utajoval, ale pri niektorých sa mu to nepodarilo. "Napríklad je tu zmluva z 20. januára 2015 medzi poštou a spoločnosťou Rempo na dva roky na necelých 400.000 eur. Podpísal ju Drucker a Ing. Klára Dvorecká. Ďalším spoločníkom firmy bol jej manžel Dušan Dvorecký," vysvetlil Matovič, ktorý spoločnosť označil za obľúbeného dodávateľa u vtedajších ministrov Kaliňáka, Jána Počiatka, Martina Glváča, ale aj Druckera. "Zákazky získavala šité na mieru, často súťažila sama so sebou. Išlo o zákazky na tonery, kancelárske vybavenie či oblečenie. Skrátka, dievča pre všetko. Hocičo potrebovali dodať, táto firma dodala," povedal Matovič. Druhou časťou príbehu je podľa jeho slov obdobie druhej vlády Roberta Fica. "Kaliňák, Glváč, Počiatek a Drucker sú ministrami druhej vlády Smeru-SD. V tom čase sa o jednom prípade rozhodovalo za záhadných okolností na Slovenskom pozemkovom fonde. Pani, ktorá si nárokovala dlhé roky reštitúciu v Dolnom Trhovišti v okrese Hlohovec, posunula túto pohľadávku firme Mlynské pole s. r. o., pričom jej spoločníkom je spomínaná Klára Dvorecká a konateľom je Dušan Dvorecký," povedal. Firma takto získava pozemok pri Špačinciach v okrese Trnava, ktorý už bol podľa Matoviča v územnom pláne určený na výstavbu. Išlo o približne 50.000 štvorcových metrov aj s cestami. O niečo neskôr sa manželka ministra Druckera Lucia stáva majiteľkou firmy Logaro s. r. o. a zrejme od Mlynského poľa získava 30 percent týchto pozemkov, na ktorých už sú inžinierske siete. "V Špačinciach sa predávali tieto pozemky za 80 eur za štvorcový meter bez DPH, keďže sú tam aj siete. Pani Druckerová tu má vyše 11.000 m2, teda mohlo to stáť 880.000 eur bez DPH. Ona ich však kúpila za 100.000 eur, teda za 8,90 eura za m2," povedal Matovič. Ako pokračoval, Druckerová získala aj dva pozemky v Trnave, kde sú spolumajiteľmi Dvoreckí. Dohromady kupovala viac ako 23.000 m2 (opäť 30 percent) za 20.000 eur, teda dala 90 centov za m2. "Ich hodnota by mala byť aspoň 40 eur, mala teda zaplatiť 940.000 eur," odkázal Matovič. Pýtal sa preto, či išlo o úplatok za to, že bol Drucker tak veľmi štedrý a zatajoval zmluvy s firmou Rempo, ktorej majitelia predali Druckerovcom pozemky. "Tento prípad má všetky znaky toho, že najskôr sa kamarátovi dohadzujú zákazky a ten si následne vyberá späť výhody. Druckerovci nezaplatili ani desať percent hodnoty týchto pozemkov," dodal Matovič. Tomáš Drucker označil Matovičove obvinenia za vykonštruované a rezolútne ich odmieta. Tvrdí, že podnikanie jeho ženy je postavené rýdzo na trhových princípoch. Drucker zároveň uisťuje, že jej podnikanie nie je v žiadnom prípade nijako spojiteľné s jeho pôsobením v akejkoľvek verejnej funkcii. "Vymyslené konštrukcie a interpretácie o prepojeniach kúpy pozemkov a špekuláciách o výnosoch Tomáš Drucker zásadne odmieta," napísal jeho tlačový odbor s tým, že minister je kedykoľvek pripravený na porovnanie dodávok a plnenia vo vzťahu k spoločnosti Rempo do Slovenskej pošty počas jeho pôsobenia ako predsedu predstavenstva s plnením pred jeho nástupom čo do rozsahu a vysúťažených cien. "Spoločnosť Rempo dodáva široký sortiment tovarov desiatky rokov na Slovenskú poštu, ako aj mnohým iným organizáciám štátneho sektora a mnohým súkromným spoločnostiam. Tomáš Drucker zásadne odmieta takéto nekorektné prepojenia pôsobnosti spoločnosti Rempo s jeho osobou a s podnikaním jeho manželky," uviedlo ministerstvo. Podľa rezortu podnikanie Druckerovej manželky v území Špačince (okres Trnava) bolo realizované s cieľom rezidenčnej výstavby na komerčné účely. "Pozemky v Špačinciach nadobudla spoločnosť Logaro, s.r.o., koncom roka 2016 za cenu 8,94 eura za štvorcový meter bez DPH. V priebehu roka 2017 sa na týchto pozemkoch v celom území realizovali developerské práce. V procese ich realizácie o toto územie prejavila záujem iná developerska spoločnosť za kúpnu cenu 37 eur za štvorcový meter bez DPH. Celé územie, vrátane pozemkov vlastnených spoločnosťou Logaro, bolo odpredané na konci roka 2017," vysvetľuje Drucker. Čo sa týka pozemkov v extraviláne mesta Trnava, v tomto prípade ide podľa jeho slov o ornú pôdu, ktorá je v súčasnosti poľnohospodársky užívaná, a na ktorej územný plán neumožňuje žiadnu výstavbu. "Tieto boli nadobudnuté za cenu 0,85 eura za štvorcový meter, čo je pre danú lokalitu a daný stav plochy cena trhovo obvyklá," dodal. Majitelia a konatelia spoločnosti Rempo Klára Dvorecká a Stanislav Baláž označili Matovičove slová za 'vyfabulované konštrukcie'. "Rempo je renomovaná, fungujúca spoločnosť, pôsobiaca na trhu desiatky rokov a voči vyfabulovaným konštrukciám a prepojeniam pána Igora Matoviča, ktoré prezentoval na dnešnej tlačovej konferencii, sa spoločnosť ostro ohradzuje a podnikne všetky právne kroky v danej veci," uviedli.


Oscarová porota oznámila užší výber deviatich cudzojazyčných filmov

LOS ANGELES. Deväť zahraničných filmov sa dostalo do užšieho výberu na ocenenie Oscar 2017 v kategórii najlepší cudzojazyčný film. Je medzi nimi nemecká snímka Toni Erdmann, ktorá bola nominovaná aj na Zlatý glóbus, rovnako ako iránsko-francúzsky film The Salesman. V užšom výbere však prekvapujúco nefiguruje francúzsky triler Elle v hlavnej úlohe s Isabelle Huppertovou, ktorá je tipovaná aj na oscarovú nomináciu v kategórii najlepšia herečka, informovala v piatok stanica BBC. Týchto deväť filmov bude zredukovaných na finálnu päticu nominácií, ktoré oznámia 24. januára. Ďalšími snímkami, ktoré majú šancu na zisk zlatej sošky, sú Tanna (Austrália), It's Only the End of the World (Je to len koniec sveta; Kanada), Land of Mine (Pod pieskom; Dánsko), The King's Choice (Nórsko), Raj (Rusko), A Man Called Ove (Muž menom Ove; Švédsko) a My Life as a Zucchini (Ja ako Tekvička; Švajčiarsko). Iné význačné snímky roka 2016, ktoré sa však do zúženého výberu na Oscarov 2017 nedostali, sú napríklad Neruda (Čile) alebo Julieta (Španielsko), analyzuje britské médium. Na zoznam sa nedostal ani český film režiséra Petra Zelenku Stratení v Mníchove. V poradí 89. ročník odovzdávania Cien Akadémie sa bude konať 26. februára v hollywoodskom Dolby Theatre. Slávnostný večer bude po prvý raz moderovať komik Jimmy Kimmel.


Dubec už nebude šéfovať Ringier Axel Springer, firma zmení manažment

Milan Dubec ostane len akcionárom firmy.

BRATISLAVA. Slovenská pobočka švajčiarskeho vydavateľstva Ringier Axel Springier od septembra zmení manažment. Milan Dubec sa po dlhých rokoch rozhodol odísť z aktívneho riadenia spoločnosti. Spoločnosť to oznámila v piatok 14. júna cez tlačovú spravu. Dubec oficiálne post generálneho riaditeľa zastával v Ringier Axel Springer od februára 2015. Z firmy však úplne neodchádza, ostane jej akcionárom. "Bola to úžasná jazda a chcem sa poďakovať každému, kto bol jej súčasťou. Vybudovali sme výnimočné produkty a skvelú firmu, o ktorej som pred vyše dvadsiatimi rokmi len sníval," povedal Dubec. Pred 22 rokmi Dubec založil spoločnosť Azet.sk Slovenskú pobočku vydavateľstva od septembra budú viesť dvaja manažéri. Budú nimi Michal Maruška a Peter Hollý. Kým Maruška zastreší operatívne riadenie spoločnosti, Hollý bude zodpovedať za hospodárenie a finančné výsledky vydavateľstva. Maruška v spoločnosti Ringier Axel Springier pracuje 12 rokov. Od roku 2018 zastáva pozíciu obchodného riaditeľa. Predtým pôsobil ako napríklad Senior Manager pre online reklamu. Na začiatku svojej kariéry v Azete, mal ako Key Account Manager na starosti kľúčových klientov. Hollý pôsobil ako finančný riaditeľ vo vydavateľstve štyri roky. Zároveň je aj členom predstavenstva a štatutárom spoločnosti. Pred príchodom do Ringieru pôsobil ako v spoločnosti Ernst & Young. Pracoval aj v spoločnostiach Deloitte a Arthur Andersen.


Predviedol tri birdie. Sabbatini je po prvom kole na turnaji v Texase sedemnásty

SAN ANTONIO. Slovenský reprezentant v golfe Rory Sabbatini figuruje po prvom kole turnaja PGA Tour Valero Texas Open na 17. mieste. V San Antoniu zvládol úvodných osemnásť jamiek za 69 úderov (tri údery pod par ihriska) rovnako ako ďalších pätnásť súperov. Štyridsaťtriročný rodák z Durbanu v Juhoafrickej republike, ktorý získal slovenské občianstvo vlani v decembri, predviedol tri birdie. Na čele poradia je Kórejčan Si Woo Kim.


Joshua bude možno potrebovať nového vyzývateľa, Miller mal dopingový nález

Súboj o opasky WBA, IBF a WBO je ohrozený.

NEW YORK. Americký profesionálny boxer Jarrell Miller mal pozitívny dopingový nález na zakázanú látku GW1516, ktorá zvyšuje vytrvalosť. Ohrozuje to jeho súboj 1. júna, keď má v New Yorku zabojovať o opasky WBA, IBF a WBO britského šampióna Anthonyho Joshuu v superťažkej hmotnostnej kategórii. Dobrovoľná antidopingová asociácia (VADA) našla látku v Millerovej vzorke z 20. marca. Joshua bude obhajovať 1. júna v Madison Square Garden, ale je možné, že bude potrebovať nového vyzývateľa. Informoval o tom portál ESPN.


PÍŠE KAMIL BOROS
Deutsche Bank ukazuje, prečo treba bankárom obmedziť dividendy

Žiadna nová banková kríza v Európe nebude. Kto si myslí opak, tak asi žije posledných osem rokov v inom svete, v ktorom sa nezachraňujú banky.

Autor je finančný analytik XTB Deutsche Bank, o ktorej sa v poslednom čase veľa popísalo, neskrachuje. Pokuta 14 miliárd dolárov za zavádzanie pri predaji hypotekárnych balíčkov (ktorá bude ešte pravdepodobne znížená) pri možnosti takmer neobmedzene čerpať pôžičky od Európskej centrálnej banky, likvidačná rozhodne nebude. Napokon ECB v posledných rokoch podržala grécke aj talianske banky, ktoré na tom boli výrazne horšie ako Deutsche. Problémy Deutsche sú kombináciou dvoch faktorov. Po prvé sú to mizivé vyhliadky ziskovosti do ďalších rokov. Tie sa týkajú takmer všetkých bánk v eurozóne. Politika ultranízkeho dlhodobého úročenia, ktorú razí ECB, poškodzuje biznis model bánk. Ten funguje tak, že banky si požičiavajú peniaze krátkodobo a požičiavajú ich dlhodobo. Extrémne nízke dlhodobé sadzby, ktoré tu ešte zopár rokov budú, tak tlačia bankové marže výrazne nadol. Tým druhým faktorom sú pokuty. V Deutsche zrejme slovo morálka nepoznajú, keďže bola zapletená asi v každej väčšej bankovej kauze v posledných rokoch. Od roku 2008 vyplatila na pokutách vyše 10 miliárd dolárov. Teraz čaká na definitívu o predaji hypotekárnych balíčkov a okrem toho ju ešte vyšetrujú aj ohľadom prania ruských špinavých peňazí. V prostredí, kde sa od nej čakajú nízke zisky z bežných operácií, si na tieto pokuty bude zarábať dlho. V praxi to znamená, že banka nebude mať toľko vlastných zdrojov (kapitálu) na krytie prípadných strát, ako od nej vyžaduje regulátor. Bude teda nútená vydať nové akcie, čím zníži podiel na zisku pre súčasných akcionárov. Preto sú jej akcie na historických minimách. A aj keby náhodou Deutsche nebola schopná predať akcie, tak príde na pomoc štát. Nemci o tom síce pred budúcoročnými voľbami hovoriť nechcú, ale nejaké to percento HDP by sa pre Deutsche určite v prebytkovom rozpočte našlo. Prípad Deutsche poukazuje na jeden zásadný problém – banky, ktoré sú slabo vybavené kapitálom, sú citlivejšie na jednorazové straty. A tie môžu prísť, aj keď sa ekonomike darí. Podkapitalizovaná je pritom v súčasnosti väčšina bánk v eurozóne. Tomuto problému sa dalo čiastočne predísť, keby európski bankoví regulátori nasledovali amerických a zakázali by podkapitalizovaným bankám vyplácať dividendy. Zisky by tak namiesto vyplácania akcionárom išli na posilnenie kapitálu tej-ktorej banky. Dovtedy, kým by banka neozdravela. Keby tak boli bývali európski regulátori urobili, európske banky by dnes mali viac kapitálu a o Deutsche či talianskych bankách by sa toľko nehovorilo. Lenže na rozdiel od USA záťažové testovania bánk v eurozóne neboli robené preto, aby sa odhalili, ale skôr zakryli problémy bánk. A keďže ukázali, že takmer všetky banky sú zdravé, tak regulátori nemali dôvod obmedzovať vyplácanie dividend. Ešte stále nie je neskoro, poriadne záťažové testovanie a následné obmedzenie vyplácania dividend by zlepšilo v budúcich rokoch kondíciu bánk. Napokon ECB neobmedzenými úvermi zachraňuje akcionárov európskych bánk, keďže bez nich by išli banky do likvidácie alebo do rúk štátov a hodnota ich akcií na nulu. Za to by mala akcionárov pritlačiť k tomu, aby na niekoľko rokov oželeli dividendy. Tento text ste mohli čítať vďaka tomu, že platíte za obsah. Vážime si to.


Christopher Wray sa stal novým šéfom FBI

Senát schválil nomináciu Christophera Wraya v pomere hlasov 92:5.

WASHINGTON. Plénum amerického Senátu v utorok hladko schválilo nomináciu Christophera Wraya na post nového šéfa Federálneho úradu pre vyšetrovanie (FBI), informovala agentúra AP. V Senáte dostal 50-ročný Wray podporu v pomere hlasov 92:5. Americký prezident Donald Trump nominoval Wraya, bývalého námestníka ministra spravodlivosti, na funkciu šéfa FBI 7. júna. Pred hlasovaním v pléne ju 20. júla jednomyseľne schválil justičný výbor amerického Senátu. Post riaditeľa FBI sa uvoľnil 9. mája, keď Trump z tejto funkcie nečakane odvolal Jamesa Comeyho, ktorý v nej bol od septembra 2013. Mnohí dávali Comeyho odvolanie do súvislosti s ním vedeným vyšetrovaním možnej spojitosti Trumpovej predvolebnej kampane s ruskými predstaviteľmi. Wray pracoval ako námestník rezortu spravodlivosti v rokoch 2003 až 2005 v administratíve vtedajšieho amerického republikánskeho prezidenta Georgea W. Busha.


Vláda začala vypočutie kandidátov na predsedu ÚVO, vyberať si bude z deviatich

Zvolení by mali byť aj členovia Rady ÚVO namiesto doterajších členov, ktorým končí funkčné obdobie v septembri.

BRATISLAVA. Členovia vládneho kabinetu začali s verejným vypočúvaním kandidátov na post predsedu Úradu pre verejné obstarávanie (ÚVO). Ide v poradí o druhé kolo voľby nového šéfa ÚVO, keďže v predchádzajúcom nezískal ani jeden z troch kandidátov potrebný počet hlasov. Pokiaľ si kabinet vyberie jedného z deviatich uchádzačov, posunie ho ako svojho kandidáta na definitívne schválenie Národnou radou (NR) SR, pravdepodobne už na najbližšiu septembrovú schôdzu. O post predsedu ÚVO sa uchádzajú Helena Polónyi, Martin Hasay, Miroslav Hlivák, Matej Sliška, Matúš Džuppa, Ingrid Šikulajová, Elena Sivová, Zita Táborská a Peter Kubovič. Dvaja posledne menovaní sa zúčastnili aj na prvom kole výberu. Ani jeden z kandidátov, ktorí sa vtedy predstavili na verejnom vypočutí, však nezískal potrebný počet hlasov členov vlády. Úrad vlády preto vyhlásil opätovnú výzvu na prihlásenie kandidátov na predsedu ÚVO, s termínom do konca júla. Podľa ministra zdravotníctva Tomáša Druckera (nominant Smeru) je zaujímavé, že medzi kandidátmi je tak veľa súčasných zamestnancov ÚVO. Fakt, že sa hlási deväť kandidátov, považuje za prejav dôvery v to, že by sa mohol vybrať najlepší. Svojho favorita nemá ani minister kultúry Marek Maďarič (Smer) či podpredseda vlády pre investície Peter Pellegrini (Smer). "Priznám sa, že ich budem vidieť všetkých asi prvýkrát okrem tých, ktorí tu už boli. Uvidím, ktorý bude dobrý, k tomu sa prikloním, ale svojho favorita nemám," konštatoval Pellegrini. Všetkých ich doteraz ani neštudoval, a preto je podľa vlastných slov vďačný za verejné vypočutie, kde si ich bude môcť vypočuť a spraviť si na nich názor. Vláda by mala v stredu zvoliť aj dvoch nových členov Rady ÚVO namiesto doterajších členov, ktorým končí funkčné obdobie v septembri. Odborná komisia po predchádzajúcom verejnom vypočutí odporučila vláde troch kandidátov - Mareka Vladára, Ninu Nerušilovú a Jaroslava Lexu.


DOBRÉ RÁNODobré ráno: Podpísal zmluvu so Sputnikom, teraz Rezník poučuje novinárov

Situácia v RTVS

Stĺpček

Komentár

Anketa s politikmi

Rezník vs redakcia

Otvorený list redakcie

Reakcia Rezníka

Reakcia Maďariča

Podcast

Vedenie obviňuje vlastných zamestnancov, novinári šéfom neveria.

Odoberajte podcast: Apple podcasty (iTunes) | Spotify | RSS | Podbean Hovorilo sa o tom niekoľko mesiacov, posledné týždne intenzívne. Medzi mnohými reportérmi a novinármi v RTVS a vedením slovenského telerozhlasu panuje napätie. Hovorcovia pokúšajúci sa riadiť žurnalistov napokon v pondelok poslali preč skúsenú zahraničnú redaktorku Oľgu Bakovú. Reportéri reagovali otvoreným listom, v ktorom vyjadrili nedôveru vedeniu a obvinilo ho z klamstva. Šéf RTVS Jaroslav Rezník namiesto ospravedlnenia prišiel s ďalšími obvineniami. Začal poučovať novinárov, hovoriť o ich nekvalite, o nutnom návrate ku kultúre tvorby pre verejnoprávne médium – čím asi myslí mečiarovske 90. roky. Čo sa to v našom telerozhlase deje? A kde nabral človek podpisujúci zmluvu so Sputnikom odvahu poučovať kohokoľvek o novinárčine? Tomáš Prokopčák sa rozpráva s Luciou Krbatovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Špeciálny prokurátor žiada potrestanie prokurátora Vasiľa Špirka za vystúpenie pred novinármi. Dušan Kováčik podal podľa Denníka N návrh na jeho disciplinárne potrestanie. Špirko vystúpil pred novinármi 8. marca a opísal, ako chcel vyšetrovať podozrenia z manipulovania tendrov a z korupcie týkajúcej sa Kaliňáka a Počiatka, no namiesto toho bol stíhaný on sám. Dnes o 17:00 sa na námestiach po celom Slovensku znovu odohrajú protesty Za slušné Slovensko. Organizátori okrem iného žiadajú koniec šéfa polície Tibora Gašpara. Potom bude nasledovať spoločná diskusia s denníkom SME o zmenách potrebných v polícii, na prokuratúre a na súdoch. Diskusia začne o 19:30 v bratislavskom KC Dunaj alebo naživo na webe SME.sk. Nový premiér Peter Pellegrini musí vysvetľovať svoje bývanie. Pellegrini si totiž kúpil byt v novostavbe za sumu, ktorá nemá zodpovedať jeho príjmom. Zaoberať by sa ním mal v máji parlamentný výbor pre nezlučiteľnosť funkcií. Premiér naopak trvá na tom, že svoje príjmy aj výdavky vie preukázať. Nemecké a rakúske firmy pôsobiace na Slovensku sa sťažujú na korupciu, v prieskume jej dali najhoršiu známku. Viac ako stovke firiem sa podľa výsledkov Slovensko-nemeckej obchodnej a priemyselnej komory nepáči, ako štát bojuje proti korupcii a kriminalite. Známy basketbalový klub Good Angels Košice končí. Extraligová finálová séria s Ružomberkom bude pre družstvo posledná. Klub zatiaľ nechce hovoriť o dôvodoch svojho konca, tvrdí však, že profesionálny šport na medzinárodnej úrovni sa na Slovensku nedá robiť. Dostupné na službe Spotify Pre Android: RSS | SoundCloud | Stitcher | Pocket Casts | TuneIn | Podbean Ak máte iPhone (presmeruje vás do aplikácie): Apple podcasty  Amazon Echo (Alexa) - návod >> | Google Home - návod >> Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.